title: Naantalin voiteluainetehdas

text: Naantalissa valmistetaan noin 100 erilaista öljy -tuotelaatua ja 900 tuotepakkausyhdistelmää.


title: Naantalin voiteluainetehdas

text: Tunnetuin Naantalissa valmistettavista öljyistä on täyssynteettinen Mobil 1 -moottoriöljy, jota on valmistettu Naantalissa vuodesta 1985 lähtien.


title: Boeing 747 Large Cargo Freighter

text: Boeing 747 Large Cargo Freighter (tunnetaan myös nimellä "Dreamlifter") on Boeingin Boeing 747:stä tehty laajarunkoinen rahtilentokone. Se on rakennettu lentokoneiden osien kuljettamista varten. Dreamlifterit ovat modifioituja normaalista reittiliikenteestä poistettuja 747-koneita.


title: Kengitys

text: Kengitys on toimenpide, jossa hevosen kavioiden reunan sarveinen osa vuollaan kapeammaksi yleensä puukolla, jotta se ei ole hevosenkengälle liian leveä ja samalla hevosen kavion sisäosat puhdistetaan sinne kertyneestä liasta.


title: Kengitys

text:
Kengityksessä hevoselle naulataan rautainen hevosenkenkä kavion elottomaan ja näin ollen tuntoaistittomaan ja verisuonettomaan osaan, jotta se kykenee kävelemään kavioiden kulumatta liikaa kovilla alustoilla, esimerkiksi kovilla hiekkateillä ja joskus asfaltilla tai vetämään taakkoja.
Hevonen kengitetään tarpeen mukaan, yleisesti 6-8 viikon välein. Vaikka hevonen ei tarvitsisikaan kenkiä, kaviot vuollaan ja muotoillaan säännöllisesti, jotta jalka-asennot pysyisivät oikeina.


title: Kengitys

text: Kengitys alkaa jalka-asentojen arvioinnilla ja suunnittelulla. Kun kenkä on irrotettu, se arvioidaan. Mikäli kenkä on kulunut epäsäännöllisesti tai eri jalkojen kenkiä vertailtaessa huomataan jossakin jalassa poikkeavaa, uusi kengitys suoritetaan muutos huomioon ottaen. Kaviomekanismin seurauksena kantaosat ovat yleensä kuluneet ja kaviota joudutaan lyhentämään kärjeltä. Kun kavio on saatu oikean muotoiseksi ja kenkä siihen sopivaksi, kenkä kiinnitetään naulaamalla. Naulojen kärkien pitäisi tulla etu- ja sivuseinämästä samalla korkeudella ulos, johon ne kotkataan eli käännetään ja katkaistaan. Naulat voidaan kiristää joko lyömällä käänteitä kotkausrautaa vasten tai erityisillä pihdeillä. On olemassa myös liimattavia kenkiä sekä erityisiä bootseja, jotka ovat kiinni tarranauhoilla tai soljilla.


title: Kengitys

text: Hevosenkengässä on edessä käänne, joka tukee kenkää. Talvisin käytetään liukastumisen estämiseksi hokkeja, joita voi olla kannoilla ja kärjellä.


title: HMS Renown

text: HMS Renown on ollut kahdeksan Britannian Kuninkaallisen laivaston aluksen nimenä:


title: HMS Repulse (1916)

text: HMS Repulse oli Britannian kuninkaallisen laivaston Renown-luokan taisteluristeilijä. Alus rakennettiin Brow & Companyn telakalla Clydebankissa Skotlannissa ja se otettiin palveluskäyttöön 18. elokuuta 1916, jolloin se liitettiin Suuren laivaston 1. Taisteluristeilijäviirikköön.


title: HMS Repulse (1916)

text: "HMS Repulse" liitettiin 18. elokuuta 1916 palvelukseen otettaessa Suuren laivaston 1. Taisteluristeilijäviirikköön Scapa Flowhun.


title: HMS Repulse (1916)

text: Skagerrakin taistelussa kärsittyjen taisteluristeilijä tappioiden vuoksi laivaston komentaja Sir John Jellicoe ehdotti lokakuussa 1916 Renown-luokan taisteluristeilijöiden panssaroinnin lisäämistä, mikä hyväksyttiin ja "HMS Repulse" palasi telakalle Rosythiin jo kuukautta myöhemmin. Alukseen lisättiin 2 tuumaa panssariterästä konehuoneiden yläpuolelle ja kylkipanssareita kasvatettiin 5 jalkaa kummallakin kyljellä, lisäksi kyljen panssarin vahvuutta lisättiin tuumalla peräsimen kohdalla, 2 tuumalla ammusvarastojen kohdalla ja 2 tuumalla tulenjohtotornin alaosassa. Näiden lisäksi alakantta paksunnettiin A- ja B-tornien välistä 2,5 tuumaa ja tornien asennusrenkaita vahvennettiin. Panssaroinnin lisäys kasvatti aluksen uppoumaa 550 tonnia, mikä tasattiin pienentämällä öljytankin kokoa. Koeajojen jälkeen etummaista savupiippua pidennettiin 6 jalkaa vähentämään savujen aiheuttamaa haittaa.


title: HMS Repulse (1916)

text: "HMS Repulse" liitettiin 17. marraskuuta 1917 1. Taistelulaivaviiriköstä ja 1. Taistelulaivaviiriköstä koottuun laivasto-osastoon, jonka tehtävänä oli suojata "HMS Courageousin" ja "HMS Gloriousin" matkaa Heligoland Bightiin tuhoamaan keveitä Saksan laivaston aluksia alueella. Matkan aikana "HMS Repulse" kohtasi alueella partioineet saksalaiset taistelulaivat SMS "Kaiserin" ja SMS "Kaiserinin" sekä taistelulaivojen suojana olleet kevyet risteilijät. "HMS Repulse" osui saksalaiseen kevyeen risteilijään SMS "Königsbergiin".


title: HMS Repulse (1916)

text: "HMS Repulse" poistettiin palveluksesta ja siirrettiin telakalle 2. joulukuuta 1918 Portsmouthiin. Alus palasi palvelukseen 1. tammikuuta 1921 ja liitettiin Atlantin laivastoon.


title: HMS Repulse (1916)

text:
Telakalla aluksen 6 tuuman kylkipanssarit korvattiin 9 tuuman panssareilla. Vyön yläpuolelle asennettiin poistettu 6 tuuman vyö lisäsuojaksi. Tämä lisäsi aluksen uppoumaa 4300 tonnilla. Samalla modernisoitiin vanhat torpedovyöt, jolloin aluksen leveys kasvoi. Aluksella olleet vedenalaiset torpedoputket korvattiin neljällä parilla torpedoputkia ylemmällä kannella. Aluksen etäisyysmittarit, tulenjohto ja etsintävalot uudistettiin.
Aluksen palvelus muodostui merimahdin esittelyristeilyiksi, joita se teki kesäkuuhun 1932 saakka. Merkittävin näistä risteilyistä oli maailmanympärimatka marraskuusta 1923 syyskuuhun 1924, mihin osallistui "HMS Repulsen" lisäksi Kuninkaallisen laivaston lippulaiva taisteluristeilijä "HMS Hood" sekä keveitä risteilijöitä.


title: HMS Repulse (1916)

text: "HMS Repulse" siirrettiin kesäkuussa 1932 reserviin odottamaan Portsmouthin telakalle pääsyä. Alus oli siirrettiin telakalle 1. huhtikuuta 1933. Muutostöiden jälkeiset koeajot saatiin suoritettua ja alus palasi palvelukseen 14. tammikuuta 1936.


title: HMS Repulse (1916)

text: "HMS Repulse" sai määräyksen liittyä Välimeren laivastoon ja aloitti purjehduksen 8. kesäkuuta. Alus palveli Välimerellä elokuuhun 1938, kunnes "HMS Malaya" vapautti sen. Välimerellä ollessan alus osallistui Espanjan sisällissotaan sekä Palestiinan levottomuuksiin kesällä 1938. Englantiin palattuaan alus oli jälleen huollossa lokakuusta 1938 maaliskuuhun 1939, minkä jälkeen se liitettiin osaksi Kotilaivastoa.


title: HMS Repulse (1916)

text: Toisen maailmansodan puhjetessa "HMS Repulse" palveli edelleen Kotilaivastossa. Alus osallistui saksalaisten kaapparien tuhoamiseen ja niiden avomerelle pääsyn estämiseen, kunnes se liitettiin lokakuussa Pohjois-Amerikan ja Länsi-Intian asemille, jossa sen tehtävänä oli suojata Halifaxista kotimaahan kulkevia saattueita aina joulukuuhun 1939 saakka.


title: HMS Repulse (1916)

text: Palattuaan Kotilaivastoon "HMS Repulse" osallistui Atlantin, Jäämeren ja Pohjanmeren pohjoisosien valvontaan etsien saksalaisia pinta-aluksia alueelta, mutta ei osallistunut taistelutoimiin. Tänä aikana alus osallistui Jan Mayenille purjehtineen hyökkäysosaston suojaamiseen sekä Norjan taisteluihin.


title: HMS Repulse (1916)

text:
"HMS Repulse" määrättiin elokuussa 1941 suojaamaan saattuetta, joka kiersi Hyväntoivonniemen. Aluksen saapuessa Durbaniin, se liitettiin 3. lokakuuta osaksi Itä-Intian osastoa. Hiljaiselon jälkeen alus liitettiin 11. marraskuuta Erikoisiskuosastoon, jonka tehtävänä oli hillitä japanilaisten toimintaa lounaisella Tyynellä valtamerellä.
"HMS Repulse" liitettiin osaksi Force Z:aa Colombossa ja se purjehti Singaporeen, jonne se saapui 2. joulukuuta yhdessä "HMS Prince of Walesin" kanssa. Kun saatiin tieto japanilaisten maihinnoususta Malaijaan Force Z purjehti 8. joulukuuta Singaporesta hyökätäkseen maihinnousujoukkojen kimppuun. Japanilaiset lentokoneet yllättivät ja upottivat 10. joulukuuta osaston Malakan niemimaan koillispuolella. "HMS Repulseen" osui ainakin viisi torpedoa.


title: Hedvig Eleonoran kirkko (Tukholma)

text: Hedvig Eleonoran kirkko () on Hedvig Eleonoran seurakunnan kirkko Ruotsissa Tukholman keskustassa Östermalmin itäosassa.


title: Hedvig Eleonoran kirkko (Tukholma)

text: Kirkon ensimmäinen vaihe rakennettiin arkkitehti Jean de la Valléen piirustusten mukaan vuosina 1668–1672. Kirkko rakennettiin kuitenkin valmiiksi vasta 1724–1737 Göran Josuæ Adelcrantzin suunnittelemana. Kirkko on vihittiin vuonna 1737 ja nimettiin Ruotsin kuningattaren, kuningas Kaarle X Kustaan puolison Hedvig Eleonooran (1636–1715) mukaan. Hedvig Eleonoran kirkko on kahdeksankulmainen keskeiskirkko. Nykyinen kupoli on Fredrik Wilhelm Scholanderin suunnittelema lisäys vuodelta 1865–1868.


title: Hedvig Eleonoran kirkko (Tukholma)

text: Kirkko on yksi Tukholman suosituimmista vihki-, ristiäis- ja hautajaiskirkoista.


title: Tuiki, tuiki, tähtönen

text: Tuiki, tuiki, tähtönen () on lastenlaulu, joka tunnetaan monissa maissa. Laulun englanninkielisessä versiossa on yhdistetty ranskalainen laulu "Ah! Vous dirai-je, Maman" (Koska meitä käsketään) vuodelta 1761 ja englantilainen runo, Jane Taylorin kirjoittama "The Star". "The Star" ilmestyi vuonna 1806 Jane Taylorin ja hänen sisarensa Ann Taylorin kokoelmassa "Rhymes for the Nursery". W. A. Mozart sävelsi vuosien 1781–1782 paikkeilla 12 muunnelmaa laulusta "Ah vous dirai-je, Maman" (KV 265).


title: Tuiki, tuiki, tähtönen

text: Laulun suomenkieliset sanat on tehnyt Maisa Krokfors. Samaa sävelmää on käytetty useissa muissakin lauluissa, joista Suomessa tunnetuimpia ovat olleet varsinkin kansakouluissa ennen yleisesti laulettu "Koska meitä käsketään" ja "Aakkoslaulu".


title: Tuiki, tuiki, tähtönen

text: "Twinkle, Twinkle, Little Star" on mukana Emile Berlinerin ensimmäisillä kaupallisilla gramofonilevyillä. Vuoden 1890 tienoilla äänitetyt "The Lord’s Prayer" ja "Twinkle Twinkle Little Star" valittiin Yhdysvaltain kansalliseen ääniterekisteriin, National Recording Registryyn vuonna 2003.


title: Hajasijoitus

text: Hajasijoitus on aluepoliittinen toimi, jota Keskustapuolue toteutti Suomessa erityisesti 1970-luvulla. Termiä käytettiin valtionyhtiöiden sekä valtion virastojen ja laitosten siirtämisestä aluepoliittisin päätöksin varsinkin Helsingistä eri puolelle Suomea. Monessa tapauksessa hajasijoittamispäätökseen riitti presidentti Urho Kekkosen sana. Esimerkiksi silloinen Typpi Oy (nyk. Kemira Oyj) sijoitettiin Oulujoen pohjoispuolelle Kekkosen määräyksestä.


title: Hajasijoitus

text: Kyseisen politiikan johdosta Rautaruukin tuotantolaitokset sijaitsevat Raahessa ja Yle TV2 Tampereella. Suurimpia aluepoliittisia tekoja oli yliopistolaitoksen hajauttaminen. Ouluun sijoitettiin Valtion teknillisen tutkimuskeskuksen (VTT) yliopiston yhteyteen, joka teki paikasta tärkeän teknologiakeskuksen. VTT muutti kuitenkin takaisin pääkaupunkiseudulle Kekkosen ajan päätyttyä. Oulussa on edelleen paljon VTT:n toimintaa.


title: Swing Low, Sweet Chariot

text: "Swing Low, Sweet Chariot" on yhdysvaltalainen hymni, jonka choctaw-intiaani Wallis Willis sävelsi ennen vuotta 1862.


title: Swing Low, Sweet Chariot

text: Laulun levytti ensimmäisen kerran afroamerikkalainen yhtye Fisk Jubilee Singers vuonna 1909. Tämä äänite valittiin Yhdysvaltain kongressin kirjaston kansalliseen ääniterekisteriin, National Recording Registryyn vuonna 2002. Hymni tuli uudelleen suosioon 1960-luvun ihmisoikeusliikkeen ja folkmusiikin uuden nousun myötä. Joan Baez esitti sen vuoden 1969 Woodstockin festivaaleilla.


title: Swing Low, Sweet Chariot

text: "Swing Low, Sweet Chariotia" ovat versioineen lukuisat artistit kuten Benny Goodman (1936), Dizzy Gillespie (1946), Duke Ellington (1950), Louis Armstrong (1957), Johnny Cash (1959), Elvis Presley (1960), Stevie Wonder (1968), Eric Clapton (1975), B. B. King (1996) ja Willie Nelson (1996). Kappale on myös Englannin rugbymaajoukkueen kannatuslaulu.


title: Luottamuksensuoja

text: Luottamuksensuoja tarkoittaa esineoikeudessa sitä, että esineen käyttö- ja määräämisvaltaa koskeva luovutustoimi katsotaan päteväksi, vaikka luovuttajalla ei ole oikeutta määrätä esineestä, kunhan luovutuksensaaja on toiminut vilpittömässä mielessä. Puutteellisuus luovutustoimen edellytyksissä eli tietoisissa otaksumissa olosuhteista aiheuttaa luovutustoimen pätemättömyyden. Toisaalta luovutuksensaajan mahdollisuudet varmistua luovuttajan määräämisvallasta esineeseen ovat rajalliset. Vaihdannan sujuvuuden turvaamisen perusteella luovutustoimen oikeusvaikutusten tulee olla samankaltaisia kuin silloin, jos puutteellisuutta ei olisikaan ollut.


title: Luottamuksensuoja

text: Luovutuksensaajan luottamuksen suojaaminen on tietoinen valinta oikeudellisen ristiriidan ratkaisemiseksi. Luottamuksensuojaa käytetään tilanteissa, joissa sopijapuolen mielikuvat eivät vastaa totuutta. Selonottovelvollisuuden laajuuden ja luottamuksensuojan riippuvuutta toisistaan kuvataan kauppakaaressa ja oikeustoimilaissa, joissa asetetaan perustellun vilpittömän mielen vaatimus. Jos selonottovelvollisuutta ei ole, on luottamuksensuoja täydellinen. Esimerkiksi merkintää kaupparekisterissä pidetään tunnettuna tietona.


title: Luottamuksensuoja

text: Varastetun irtaimen esineen ostaja ei saa vilpittömään mieleen vetoamalla suojaa, vaan hän joutuu palauttamaan esineen korvauksetta sen oikealle omistajalle. Myös vajaavaltaisen etu on suojattu niin, ettei oikeustoimessa voi vedota luottamuksensuojaan.


title: Luottamuksensuoja

text: Hallinto-oikeudessa luottamuksensuoja tarkoittaa sitä, että kansalaisen on voitava luottaa viranomaisen toiminnan oikeellisuuteen, päätösten lainmukaisuuteen ja siihen, ettei päätöksiin tehdä jälkikäteen yllättäviä muutoksia. Vero-oikeudessa luottamuksensuoja suojaa verovelvollisen luottamusta veroviranomaisen ohjeiden ja verotuskäytännön pysyvyyteen. Verotusmenettelylain 26 pykälän mukaan tulkinnanvarainen tai epäselvä asia on ratkaistava verovelvollisen eduksi, jos hän on toiminut vilpittömässä mielessä viranomaisen ohjeiden mukaisesti.


title: Tetrafarmakos

text: Tetrafarmakos () eli ”neliosainen lääke” on Epikuroksen ohje sille, kuinka ihminen voi elää onnellisinta mahdollista elämää. Antiikin Kreikassa ”tetrafarmakos” oli alun perin neljästä aineesta — vahasta, talista, piestä ja pihkasta — koostunut sekoitus; Epikuros ja hänen oppilaansa käyttivät sanaa metaforisesti viittaamaan neljään keinoon sielun parantamiseksi. Tetrafarmakos tiivistää koko epikurolaisuuden neljään lauseeseen.


title: Tetrafarmakos

text: Epikuroksella "tetrafarmakos" muodostaa neljä ensimmäistä hänen "Pääopeistaan". Filodemoksen teoksessa "Sofisteja vastaan" ("Adversus Sophistas", PHerc. 1005, 4.9-14) "tetrafarmakos" esiintyy seuraavassa muodossa:


title: Tetrafarmakos

text: Sana "anhypopton" tarkoittaa tässä ”ei mitään mistä pitäisi olla huolissaan”. Eräissä toisissa versioissa sen tilalla on sana "anaisthēton", ”ei mitään aistittavissa olevaa”.


title: Tetrafarmakos

text: Seuraavassa esitetään jokaisen lauseen selitys sellaisena kuin epikurolaiset ymmärsivät sen.


title: Tetrafarmakos

text: Epikuroksen aikana monet ihmiset ajattelivat, että jumalat ovat kiinnostuneita ihmisten tekemisistä, ja olivat huolissaan siitä, millaista huomiota ja palvontaa jumalat heiltä vaativat. Epikuros kuitenkin katsoi jumalien olevan täydellisiä, autuaita ja ikuisia olentoja, jotka eivät tunne mitään vaivoja eivätkä vaivaa ihmisiä millään tavalla. Jumalat eivät olleet kiinnostuneita mistään oman autuutensa ulkopuolisesta, ja kaikenlainen joihinkin ihmisiin kohdistuva viha tai suosiminen olisi jumalille heikkoutta. Siksi jumalia ei tarvitse pelätä. Epikuroksen mukaan jumalat olivat ihmisille pelkästään roolimalleja: ihmisten tuli pyrkiä jäljittelemään jumalten onnellisuutta ihmisluonnon asettamissa rajoissa.


title: Tetrafarmakos

text: Toinen yleinen huolenaihe ihmisten keskuudessa on ollut kuolema: kuinka ihmisen eläessään tekemät teot vaikuttavat kuoleman jälkeen tuonpuoleisessa. Epikuroksen mukaan kuolema ei merkitse meille mitään, koska se, mikä lakkaa olemasta, ei tunne mitään, ja se mitä emme tunne, ei ole meille mitään. Kun olemme elossa, meidän ei siis tarvitse olla huolissaan kuolemasta, koska emme ole kuolleita (eli kuolema ei ole meille olemassa); ja kun taas olemme kuolleita, meidän ei silloinkaan tarvitse olla huolissaan kuolemasta, koska emme ole itse olemassa; kuoleman jälkeistä elämää ei ole.


title: Tetrafarmakos

text: Epikuroksen mukaan inhimillinen nautinto on täydellinen silloin, kun kaikki kärsimys on poissa ("aponia"). Nautinto on siis ensisijassa kärsimyksen poissaoloa. Nautinnoissa tulee suosia kohtuutta, koska jotkut nautinnolliset asiat tai nautintojen liiallisuus yleisesti voi aiheuttaa ihmiselle enemmän kärsimystä kuin nautintoa.


title: Tetrafarmakos

text: Epikuroksen mukaan ruumiillinen kärsimys ei kestä kauan, koska suurimmankin tuskan huippu on vain lyhytaikaista, ja pitkäkestoinen kärsimys taas voidaan peittää nautintoihin. Kärsimys sinällään on aina joko lyhytkestoista tai pitkäkestoista (kroonista), ja joko vähäistä tai suurta. Kuitenkin on hyvin epätavallista, että suuri kärsimys olisi pitkäkestoista. Kärsimys on siis aina joko vähäistä tai lyhytkestoista, ja näin ollen helppo kestää.


title: Pääsiäistervehdys

text: Pääsiäistervehdys on pääsiäiseen liittyvä tapa ortodokseilla, orientaaliortodokseilla ja idän katolisilla kirkoilla sekä useilla roomalaiskatolisilla ja protestanteilla. Tavallisen tervehdyksen sijaan sanotaan toiselle "Kristus nousi kuolleista!", johon toinen vastaa "Totisesti nousi".


title: Pääsiäistervehdys

text: Esimerkiksi Venäjällä on tapana antaa kolmoissuudelma poskelta poskelle tervehdyksen yhteydessä.


title: Jussi Kekkonen

text: Uuno Johannes (Jussi) Kekkonen () oli suomalainen majuri, toimitusjohtaja ja presidentti Urho Kekkosen nuorempi veli. Jussi Kekkonen taisteli menestyksekkäästi talvisodassa Kuhmon suunnalla mutta hän menetti näkönsä haavoituttuaan jatkosodan alkuvaiheissa.


title: Jussi Kekkonen

text: Kekkonen kävi Kadettikoulun 1930-luvun alussa ja palveli sitten upseerina Kuhmon rajakomppaniassa. Kekkosta pidettiin tarmokkaana ja kansanomaisena upseerina.


title: Jussi Kekkonen

text: Lokakuussa 1939 perustettiin Kuhmon rajakomppanian komentopaikalla Jämäksen kasarmilla Erillinen Pataljoona 14 jonka päällikkönä oli everstiluutnantti Frans Ilomäki. Luutnantti Jussi Kekkonen toimi pataljoonan toisen komppanian päällikkönä. Talvisodan alkaessa Kekkosen komppania oli Kalliojoella linnoitustöissä. Ylivoimainen vihollinen hyökkäsi Lammasperän suunnalla noin 50 miehen vahvuisia suomalaisjoukkoja vastaan ja Kekkosen komppania lähetettiin sinne vahvistukseksi. Suomalaiset olivat jo luopumassa asemistaan Vääräjoella kun Kekkonen kokosi joukot 6. joulukuuta 1939 alkaneeseen vastahyökkäykseen. Vääräjoen asemat miehitettiin uudelleen ja venäläiset vetäytyivät Vääräjoen taakse. Etuvartiot sijoitettiin nyt Vääräjoelle ja varsinainen puolustusasema tuli Tyrävaaralle. Venäläisten uusi hyökkäys 12. joulukuuta toi heidät aina Tyrävaaran peltoaukealle saakka.


title: Jussi Kekkonen

text: Kekkosen johtama 270 miehen osasto aloitti jouluaattona 1939 hyökkäyksen Rannan taloon ja Kupsusen majoitusalueelle linnoittautuneita venäläisiä vastaan. Muutaman tunnin taistelun jälkeen venäläiset lähtivät vetäytymään kohti rajaa asettuen asemiin Hukkajärvelle Kiekinniemen talon tuntumaan. Kekkonen tuhosi 150 miehen osastollaan 28. joulukuuta venäläispataljoonan Kiekinniemellä vielä olleet rippeet loppujen venäläisten paetessa rajan yli.


title: Jussi Kekkonen

text: Osasto Kekkonen keskittyi jatkossa tammi–maaliskuun 1940 aikana Kiekinkosken suunnan varmistamiseen. Osasto harjoitti myös tiedustelua ja häirintää Rasti–Saunajärvi–Riihivaara-maantien suunnassa.


title: Jussi Kekkonen

text: Jatkosodan alkaessa kesällä 1941 kapteeniksi ylennetty Jussi Kekkonen toimi Kuhmon rajakomppanian päällikkönä Rukajärven suunnalla. Kekkosen johtama "Osasto Miinoa" siirtyi rajan yli ja valtasi pienin tappioin Miinoan ja Luvajärven kylät. Seuraavana tavoitteena oli Kiimasjärven kylä jossa venäläisten tiedettiin olevan asemissa. Kekkonen lähti etenemään kolmen joukkueen voimin ja kahden konekiväärin tukemana Kiimasjärven kylää kohti. Kylän laitamilla hyökkääjät törmäsivät aamulla venäläisten varustettuihin asemiin eivätkä onnistuneet valtaamaan kylää. Venäläiset iskivät Kekkosen osaston selustaan jolloin osaston oli lähdettävä vetäytymään. Vetäytyminen muuttui paoksi ja osasto hajosi sen jälkeen kun Kekkonen haavoittui vaikeasti venäläisten väijytyksessä. Kekkonen ja hänen lähettinsä löytyivät illalla nuotiolta maastoa haravoitaessa ja Kekkonen toimitettiin pian lentokoneella Luvajärveltä kenttäsairaalaan Kuhmoon. Silmiin haavoittuneen Kekkosen näköä ei voitu kuitenkaan enää pelastaa.


title: Jussi Kekkonen

text: Kekkosen jälkeen Kuhmon rajakomppanian päälliköksi tullut luutnantti Taskinen sijoitti komppananian asemiin jokilinjalle Luvajärven kylän länsipuolelle. Viikon kuluttua paikalle saapui kapteeni Seitamon johtama Lieksan rajakomppania. Hyökkäys Kiimasjärven suntaan aloitettiin uudestaan mutta vahvasti linnoitettua kylää ei saatu vallattua useista yrityksistä huolimatta ennen kuin venäläiset itse lähtivät kylästä kun Rukajärven päätien suunnalla edenneet suomalaisjoukot alkoivat uhata heidän selustayhteyksiään. Ennen lähtöään he sytyttivät kylän palamaan.


title: Jussi Kekkonen

text: Haavoittumisen seurauksena Kekkonen menetti näkönsä pysyvästi. Hänet ylennettiin majuriksi ja sodan jälkeen hän toimi loviisalaisen laivanvarustaja Ragnar Nordströmin yrityksessä johtotehtävissä. Jussi Kekkonen kuoli keväällä 1962 ja hänet haudattiin Kajaanin sankarihautaan.


title: HD 141569

text: HD 141569 on B-tyypin pääsarjan tähti, jota ympäröi pölykiekko ja jolla saattaa olla muodostumassa oleva jättiläisplaneetta. HD 141569 ei näy paljain silmin, koska sen näennäinen kirkkaus on 7,11. Tähti sijaitsee Vaa’an tähdistössä, ja sen etäisyys on 320 valovuotta. Spektrityyppi on B9Ve. Tähden massa on melkein 3 Auringon massa ja valovoima 22 Aurinkoa.


title: HD 141569

text: HD 141569 on nuori tähti, jonka ympärillä on noin 400 AU:n päähän ulottuva protoplanetaarinen kiekko. Laajan kiekon sisäreuna sijaitsee noin 17 AU:n päässä tähdestä. Lähempää, josta tähden tuulet ovat jo hajottaneet kiekon, on löytynyt merkkejä hiilimonoksidista ja H3+-vetyionia. Tähteä tutkineet Sean D. Brittain ja Terrence W. Rettig ovat tulkinneet, että vetyionien löytäminen merkitsee todennäköisesti sitä, että tähteä kiertää suuri protoplaneetta.


title: Oikeustapaus

text: Oikeustapaus on tuomioistuimen tai jonkin oikeussäännöksiä soveltavan viranomaisen ratkaistavaksi annettu tai jo ratkaisema asia. Oikeustapauksia ratkaistaessa käytetään apuna samankaltaisista oikeustapauksista oikeuskäytännössä aiemmin annettuja ratkaisuja, erityisesti ennakkopäätöksiä. Tällaista toimintaa helpottamaan julkaistaan Suomessa korkeimman oikeuden ja korkeimman hallinto-oikeuden ratkaisemista oikeustapauksista valikoituja kokoelmia. Myös oikeustieteen opetuksessa aiemmilla oikeustapauksilla on keskeinen merkitys.


title: Oikeustapaus

text: Oikeustapausarvostelu on oikeustieteellisessä julkaisussa oikeuselämän käyttöön saatettu arvio johonkin oikeustapaukseen sisältyvistä seikoista ja niiden oikeudellisesta merkityksestä. Oikeustapausarvosteluja julkaistaan yleensä ennakkopäätöksistä, erilaisten lautakuntien ratkaisuista ja laillisuusvalvojien päätöksistä. Arvostelujen merkitys riippuu eri maissa käytössä olevasta oikeuslähdeopista ja myös oikeuskulttuuri sekä oikeudelliset menettelytavat aikaansaavat eroja maiden välille.


title: Oikeushyvä

text: Oikeushyvä on oikeusjärjestyksen suojelema etu, jollaisia tunnustetaan jollakulla olevan ja joita valtio tarvittaessa suojelee säätämällä siihen kohdistuvat loukkaukset rangaistaviksi ja ääritapauksissa väkivaltaakin käyttäen. Oikeushyvän synonyymejä ovat oikeushyödyke, oikeudellisesti suojeltu etu, intressi ja suojeluobjekti. Oikeushyvä on esimerkiksi henki, omaisuus ja ruumiillinen koskemattomuus. Oikeushyviin kuuluvien asioiden kirjo on laaja ja moninainen, aivan kuten oikeuksienkin piiri.


title: Oikeushyvä

text: Oikeushyvät jaetaan kahteen luokkaan. Henkilöllisiä oikeushyviä, joita oikeushyvän käsitteellä on perinteisemmin tarkoitettu, ovat esimerkiksi henki, terveys, seksuaalinen koskemattomuus, kotirauha, yksityisyys, henkilökohtainen vapaus, kunnia ja omaisuus. Yhteisölliset oikeushyvät liittyvät esimerkiksi ihmisyyteen, oikeudenkäyttöön, valtion turvallisuuteen ja viranhoidon puolueettomuuteen. Sellaisina voidaan mainita esimerkiksi yleinen järjestys, markkinoiden häiriötön toiminta, ympäristö ja turvallisuus.


title: HMS Coventry (D43)

text: HMS Coventry oli Britannian kuninkaallisen laivaston "Ceres"-luokan (osa C-luokkaa) kevyt risteilijä, joka palveli toisessa maailmansodassa ilmatorjuntaristeilijänä.


title: HMS Coventry (D43)

text: "HMS Coventry" liitettiin käyttöönoton jälkeen helmikuussa 1918 5:een Kevyt risteilijäviirikköön Harwichiin, jossa alus palveli toukokuuhun 1919. Palvelukseen kuului muun muassa purjehdus joulukuussa 1918 Itämerellä.


title: HMS Coventry (D43)

text: "HMS Coventry" siirrettiin toukokuussa 1919 1:een Kevyt risteilijäviirikköön lippulaivaksi Atlantin laivastoon ja 1920 alus palveli päämaja-aluksena Naval Inter-Allied Disarmament Commissionissa, minkä jälkeen alus vielä samana vuonna siirrettiin 2. Kevyt risteilijäviirikköön ja kontra-amiraali Andrew Cunninghamin lippulaivaksi.


title: HMS Coventry (D43)

text: Aluksella tapahtui Maltalla maaliskuussa 1923 torpedoräjähdys, jossa kaksi miehistönjäsentä kuoli. "HMS Coventry" siirrettiin 1924 edelleen lippulaivana Välimerelle, missä alus palveli vuoteen 1928. "HMS Coventry" oli muutostöissä 1928-1930, minkä jälkeen alus jatkoi palvelustaan lippulaivana Välimerellä, kunnes siirrettiin reserviin 1. lokakuuta 1936.


title: HMS Coventry (D43)

text: Lontoon laivastosopimus vuodelta 1930 edellytti risteilijöiden hävittämistä ja 1934 aloitettiin suunnittelutyö alusten muuttamiseksi ilmatorjuntaristeilijöiksi. Seuraavana vuonna tehtiin päätös, jonka mukaisesti kaikki C-luokan alukset muutettaisiin ja "HMS Coventry" ja "HMS Curlew" valittiin prototyypeiksi. Näiden kahden aluksen muutostyöt aloitettiin 1935-1936.


title: HMS Coventry (D43)

text: Suunnitelman mukaan aluksen alkuperäinen aseistus poistettiin ja korvattiin kymmenellä yksiputkisella 4 tuuman Mk V ilmatorjuntatykillä. Tykeistä yksi sijoitettiin keulaan, kuusi kyljille ja kolme perään. Perään sijoitettiin myös kaksi kahdeksanputkista 2 paunaista Mk VI ilmatorjuntatykkiä. Kaksi tulenjohtopaikkaa rakennettiin ja aluksen sisärakenteita muutettiin. Kaikki torpedoputket poistettiin.


title: HMS Coventry (D43)

text: "HMS Coventry" palveli kuitenkin toistuvasti Välomerellä vuoteen 1938, jolloin se siirrettiin ilmatorjuntaristeilijäksi muuntamista varten telakalle.


title: HMS Coventry (D43)

text: Syyskuussa 1939 "HMS Coventry" oli jälleen palveluksessa Välimerellä, mutta alus osallistui Norjan retkeen huhtikuusta toukokuuhun 1940. Elokuussa alus siirtyi Gibraltarille muodostettaessa Force H:ta ennen kuin se siirrettiin Välimeren laivastoon Aleksandriaan, minne se siirtyi osana operaatio Hatsin Force F:ää elo-syyskuun vaihteessa.


title: HMS Coventry (D43)

text: "HMS Coventry" osallistui hyökkäykseen Benghazin ja Maltan saattueiden suojaamiseen 1940, mutta siihen osui 13. joulukuuta italialaisen sukellusveneen "Neghellin" laukaisema torpedo, joka aiheutti suuret vahingot.


title: HMS Coventry (D43)

text: "HMS Coventry" suojasi 1941 Kreikkaan meneviä joukkojenkuljetuksia ja niiden evakuointia. Samoin alus suojasi edelleen Maltalle meneviä saattueita. Se osallistui myös Kreetan evakuointiin, jonka aikana se evakuoi vaurioituneen "HMS Calcuttan" miehistön. Lisäksi alus osallistui Syyrian taisteluihin.


title: HMS Coventry (D43)

text: Maltan saattueiden suojaaminen jatkui vuonna 1942. Toukokuussa alukseen asennettiin viisi 20 millimetrin ilmatorjuntatykkiä lisää. Syyskuussa alus osallistui Tobrukin hyökkäyksen suojaamiseen, minkä aikana alus vaurioitui pahoin ilmapommituksessa. "HMS Coventryn" miehistö evakuoitiin ja "HMS Zulu" upotti vaurioituneen aluksen.


title: Guldbollen

text: Guldbollen on Ruotsin parhaalle miesjalkapalloilijalle vuosittain myönnettävä palkinto. Sen myöntävät Ruotsin jalkapalloliitto ja "Aftonbladet".


title: HH 30

text:
HH 30 on nuori tähti Härän tähdistössä. Se on nuori tähti, jolla on ympärillään kaasusta ja pölystä koostuva esiplanetaarinen kiekko ja kaksi suihkua. Silloin on kyse Herbig-Haro-kohteesta. Kohteen etäisyys on 140 parsekia eli suunnilleen 420 valovuotta. Kiekon keskustähden spektrityyppi on K7 ja se on niin sanottu T Tauri -tähti, jollaiset eivät ole vielä pääsarjassa. Kiekko nähdään selvästi tummana nauhana, joka pimentää kiekon sisäosien pinnalta heijastunutta valoa. Kiekon läpimitta on noin 420 AU.
Kohtisuoraan kiekon tasoa vastaan lähtee tähdestä tai sen läheltä kiekosta kaksi nopeaa suihkua, jossa näkyy tähdestä poispäin liikkuvia solmuja, jotka ovat syntyneet purkauksissa.


title: Exposures – In Retrospect and Denial

text: Exposures – In Retrospect and Denial on melodista death metallia soittavan yhtyeen, Dark Tranquillityn kokoelmalevy, joka julkaistiin 2004. Se sisältää kaksi levyä, joista ensimmäisellä on muun muassa aiemmin julkaisemattomia kappaleita sekä demot "Trail of Life Decayed" ja "A Moonclad Reflection". Toinen levy sisältää muun muassa Live Damage -DVD:n kappalemateriaalia.


title: Exposures – In Retrospect and Denial

text: Kaikki levyn 2 kappaleet ovat Fredrik Nordströmin miksaamia ja Göran Finnbergin masteroimia. Kansitaide on Cabin Fever Median tekemää.


title: Jussi Mäkinen

text: Jussi Mäkinen () oli suomalainen suurlähettiläs, joka herätti 1970-luvulla huomiota avoimella homoseksuaalisuudellaan ja alkoholiongelmillaan. Mäkinen tunnettiin lahjakkaana mutta omalaatuisena diplomaattina, jolla oli 1950-luvun alusta lähtien läheinen ystävyyssuhde presidentti Urho Kekkoseen. Kekkonen pyrkikin pitkään painamaan villaisella Mäkisen ongelmat.


title: Jussi Mäkinen

text: Mäkisen vanhemmat olivat Outokummun perustaja, vuorineuvos Eero Mäkinen ja Else Mäkinen (o.s. Westerholm). Perhe asui Outokummun Sänkivaarassa aina vuoteen 1946, jolloin he muuttivat Helsinkiin. Jussi Mäkinen pääsi ylioppilaaksi 17-vuotiaana Helsingin normaalilyseosta ja valmistui kolmessa vuodessa valtiotieteen maisteriksi. Hän tuli ulkoministeriön palvelukseen helmikuussa 1950.


title: Jussi Mäkinen

text: Pääministerinä ja ulkoministerinä 1950-luvun alussa toiminut Urho Kekkonen kiinnitti pian huomionsa lahjakkaaseen ja tarmokkaaseen Mäkiseen. Mäkisestä tuli Kekkosen sihteeri, ja hän kirjoitti Kekkosen puheita sekä valmisteli Kekkosen ulkomaanvierailuja ja tapaamisia. Tästä alkoi Kekkosen ja Mäkisen välinen yhteistyö ja ystävyys, jota kesti aina Mäkisen kuolemaan saakka. Mäkisen ensimmäinen ulkomaantehtävä oli lähetystösihteerinä toimiminen Moskovassa. Tällöin hän osallistui muun muassa Josif Stalinin hautajaisiin 1953 ja laski yhdessä Kekkosen kanssa Suomen virallisen seppeleen Stalinin arkulle.


title: Jussi Mäkinen

text: Suomeen palattuaan Mäkinen oli ulkoministeriön jaostosihteerinä ja sen jälkeen vähän aikaa Suomen Länsi-Saksan edustustossa. Ollessaan lähetystöneuvoksena Suomen Pariisin suurlähetystössä 1960–1963 Mäkinen toimi presidentti Kekkosen tulkkina tämän keskusteluissa Ranskan presidentti Charles de Gaullen kanssa Kekkosen vieraillessa Ranskassa 1962. Mäkinen toimi vuosina 1963–1968 Suomen Algerian ja Tunisian suurlähettiläänä asemapaikkanaan Alger. Hän oli myös Suomen Libyan-suurlähettiläänä 1966–1968. Tähän kauteen osui myös presidentti Kekkosen kuuluisa Tunisian-vierailu lokakuussa 1965, jolloin Kekkonen yllätti seurueensa kiipeämällä palmuun.


title: Jussi Mäkinen

text: Algerian-kaudellaan Mäkinen omaksui arabimaita myötäilevän kannan Lähi-idän ongelmiin. Tämä poikkesi Suomen virallisesta kannasta ja esimerkiksi vuonna 1969, kun Suomi ei tuominnut YK:n turvallisuusneuvostossa Al-Aqsan moskeijan tulipaloa, Mäkinen lähetti Rabatiin Marokkoon Islamilaisten maiden konferenssin valtiopäämiehille sähkeen, jossa hän sanoutui irti Suomen virallisesta kannasta.


title: Jussi Mäkinen

text: Suomen Itävallan-suurlähettiläänä Mäkinen oli vuosina 1968–1976 sekä Suomen pysyvä edustaja YK:n Wienin päämajassa.


title: Jussi Mäkinen

text: Hän oli samaan aikaan myös Suomen Vatikaanin-suurlähettiläänä ja matkusti Wienin ja Rooman väliä moottoripyörällä, tiettävästi kerran nahkapukuun pukeutuneena. Wienin-kaudella Mäkisen alkoholinkäyttö, lukuisat poikaystävät ja erilaiset tempaukset alkoivat herättää huomiota Itävallassa. Mäkinen muun muassa ajoi kerran alasti moottoripyörällä poikaystävänsä kanssa pitkin Schönbrunnin linnan puiston nurmikoita. Vuonna 1972 Mäkinen epäili myös romanialaisten suunnittelevan hänen murhaamistaan, ja hän saattoi soittaa Kekkoselle puheluita jopa aamuyöllä kolmen aikaan. Mäkisen aikaansaamat skandaalit johtivat siihen, ettei Kekkonen ollut halukas nimittämään häntä johtaviin tehtäviin ulkoministeriössä.


title: Jussi Mäkinen

text: Mäkinen kutsuttiin lopulta 1976 Suomeen, ja hänet asetettiin disponibiliteettiin. Hänen alkoholiongelmaansa yritettiin hoitaa, ja hänelle tehtiin maksaleikkaus. Tämä ei kuitenkaan vähentänyt Mäkisen alkoholinkäyttöä. Presidentti Kekkonen aikoi antaa Mäkiselle kuitenkin vielä uuden mahdollisuuden ja suunnitteli hänestä Suomen Tokion-suurlähettilästä. Tätä varten Mäkinen lähti Japaniin vierailun tehneen ulkoministeri Keijo Korhosen seurueen mukana Tokioon tutustumaan maahan. Mäkinen koki Japanin kuitenkin ahdistavaksi ja palasi Suomeen. Mäkinen kuoli 1978, ja hänet haudattiin Hietaniemen hautausmaalle.


title: Jussi Mäkinen

text: Jussi Mäkinen kuvaili itse diplomaattiuraansa kirjassaan "Keskustelen Kekkosen kanssa: Neljännesvuosisata dialogia" (Kirjayhtymä 1974).


title: Ihanan Elisan tytär

text: Ihanan Elisan tytär ("La figlia di Elisa – La ritorno a Rivombrosa") on DAP Italyn vuonna 2007 tuottama 16-osainen italialainen tv-sarja. Sarjan on ohjannut Stefano Alleva, käsikirjoittanut Luca Biblione ja Piero Bodrato. Pääosissa nähdään Sarah Felberbaum, Paolo Seganti, Anna Safroncik, Giulio Berruti ja Giorgio Borghetti. Sarja on jatkoa huippusuositulle tv-sarjalle "Ihana Elisa".


title: Ihanan Elisan tytär

text: Suomessa Yle TV2 esitti sarjaa vuonna 2009 ja 2011. Sarjasta on tehty jatko-osa, jota esittiin Italiassa syksyllä 2012.


title: Ihanan Elisan tytär

text: On kulunut kaksikymmentä vuotta Elisan jäähyväisistä. Eletään vuotta 1797, kun 23-vuotias Elisan ja Fabrizion rakkauden hedelmä, kaunis Agnese, palaa viimein Rivombrosaan, sukukartanoon jota hän on suuresti kaivannut Pariisin vuosinaan.


title: Ihanan Elisan tytär

text: Maailma ympärillä on muuttunut. Napoleonin armeija on valloittanut Italian ja ranskalaisjoukot pitävät valtaa myös Rivombrosassa. Kaikki eivät kuitenkaan ranskalaisjoukkojen sortoa niele, ja naamioitunut miesjoukko pitää seutua pelon vallassa. He rokottavat miehittäjien joukkoja öisin ja silloin kukaan ei ole turvassa. Tähän joukkoon Agnesekin törmää kotimatkallaan. Kuka on tuo pitkä ja komea naamiomies, jolla on yleviä periaatteita?


title: Ihanan Elisan tytär

text: Martino on menossa naimisiin, ja sisarpuolen lisäksi hääjuhlallisuuksiin saapuu myös Elisan ikiaikainen vihollinen, kavala Lucrezia. Kartanon mailla liikkuu aatelisia ja upseereja, ja kun kapteeni Loya luo katseensa Agneseen, tuntuu neidon kohtalo sinetöidyltä. Löytääkö Agnese äitinsä lailla oman onnensa ja saako hän sen säilyttää?


title: Ihanan Elisan tytär

text: Andrea Van Necker "(Giulio Berruti"), markiisi on markiisitar Lucrezia Van Neckerin ja paroni Nicola di Coneglianon poika, joka rakastuu Agneseen heti ensitapaamisella. Andrealla on salaisuus, jota hän ei voi paljastaa, se voisi tuhota hänen koko elämänsä. Hän on aatelinen, mutta silti läheisissä väleissä Rivombrosan viljelijöiden kanssa.


title: Ihanan Elisan tytär

text: Agnese Ristori di Rivombrosa "(Sarah Felberbaum)" kreivitär ja Elisan ja Fabrizion tytär, joka on perinyt äitinsä sitkeyden ja lähimmäisenrakkauden. Agnese on juuri palannut takaisin Rivombrosaan Pariisista, jossa hän oli opiskelemassa. Tutustuminen Andreaan vie Agnesen matkalle kohti aikuisuutta.


title: Ihanan Elisan tytär

text: Kapteeni Lorenzo Loya "(Giorgio Borghetti)" on häikäilemätön mies, joka janoaa valtaa. Hän on rakastunut Agneseen ja tahtoo tämän vaimokseen. Loya on Martinon vaimon, kreivitär Vittoria Ristorin hyvä ystävä.


title: Ihanan Elisan tytär

text: Martino Ristori di Rivombrosa "(Paolo Seganti)" kreivi ja Fabrizion poika, joka nyt hallitsee Rivombrosan tiluksia. Hän nai markiisitar Vittoria Granieri Solaron, vaikkakin oli aiemmin ihastunut serkkuunsa Emiliaan.


title: Ihanan Elisan tytär

text: Vittoria Ristori di Rivombrosa o.s. Granieri Solaro "(Anna Safroncik)" entinen markiisitar Granieri Solaro ja nykyinen kreivitär Ristori on Martinon vaimo. Avioliitto pelastaa Granieri Solaron perheen taloudellisten vaikeuksien aiheuttamalta julkiseltä häpeältä. Vittoria tekee kaikkensa, jotta saisi mitätöityä Agnesen perintöosuuden Rivombrosasta. Vittoria on kapteeni Loyan ja markiisitar Lucrezian ystävätär.


title: Ihanan Elisan tytär

text: Lucrezia Van Necker "(Jane Alexander)" sarjan kahdelta ensimmäiseltä tuotantokaudelta tuttu häikäilemätön markiisitar. Ristorin suku on hänelle edelleen punainen vaate ja Agnese muistuttaa häntä Elisasta, jota Lucrezia ei koskaan voinut sietää Fabrizion takia.


title: Ihanan Elisan tytär

text: Emilia Radicati di Magliano "(Valentina Pace)" markiisitar on kreivitär Anna Ristorin ja markiisi Alvise Radicatin tytär ja Martinon ja Agnesen serkku. Hän on salaa ihastunut serkkuunsa Martinoon, vaikkakin on naimisissa firenzeläisen taidemaalarin, Fulvio Grittin kanssa. Avioliitto on kaikkea muuta kuin onnellinen ja Emilia tuntee olevansa umpikujassa.


title: Ihanan Elisan tytär

text: 1. jakso. "Esitetty TV2:ssa 22.2.2009 ja 28.7.2011."


title: Ihanan Elisan tytär

text: 2. jakso. "Esitetty TV2:ssa 1.3.2009 ja 29.7.2011."


title: Ihanan Elisan tytär

text: 3. jakso. "Esitetty TV2:ssa 8.3.2009 ja 1.8.2011."


title: Ihanan Elisan tytär

text: 4. jakso. "Esitetty TV2:ssa 15.3.2009 ja 2.8.2011."


title: Ihanan Elisan tytär

text: 5. jakso. "Esitetty TV2:ssa 22.3.2009 ja 3.8.2011."


title: Ihanan Elisan tytär

text: 6. jakso. "Esitetty TV2:ssa 29.3.2009 ja 4.8.2011."


title: Ihanan Elisan tytär

text: 7. jakso. "Esitetty TV2:ssa 5.4.2009 ja 5.8.2011."


title: Ihanan Elisan tytär

text: 8. jakso. "Esitetty TV2:ssa 12.4.2009 ja 8.8.2011."


title: Ihanan Elisan tytär

text: 9. jakso. "Esitetty TV2:ssa 19.4.2009 ja 9.8.2011."


title: Ihanan Elisan tytär

text: 10. jakso. "Esitetty TV2:ssa 17.5.2009 ja 10.8.2011."


title: Ihanan Elisan tytär

text: 11. jakso. "Esitetty TV2:ssa 24.5.2009 ja 11.8.2011."


title: Ihanan Elisan tytär

text: 12. jakso. "Esitetty TV2:ssa 31.5.2009 ja 12.8.2011."


title: Ihanan Elisan tytär

text: 13. jakso. "Esitetty TV2:ssa 7.6.2009 ja 15.8.2011."


title: Ihanan Elisan tytär

text: 14. jakso. "Esitetty TV2:ssa 5.7.2009 ja 16.8.2011."


title: Ihanan Elisan tytär

text: 15. jakso. "Esitetty TV2:ssa 12.7.2009 ja 17.8.2011."


title: Ihanan Elisan tytär

text: 16. jakso. "Esitetty TV2:ssa 19.7.2009 ja 18.8.2011."


title: Melody (peruna)

text: Melody on yleiskäyttöinen, keltamaltoinen ruokaperunalajike. Sillä on hyvä taudinkestävyys ja se on myös ankeroisenkestävä.


title: Eduard Pană

text: Eduard Pană (s. 28. toukokuuta 1944 Brăneşti) on entinen romanialainen jääkiekkoilija.


title: Eduard Pană

text: Hän otti kolmesti osaa talviolympialaisiin. Hänet liitettiin International Ice Hockey Federation Hall of Fameen 1997.


title: Břetislav I

text: Břetislav I (syntynyt vuosien 1002 ja 1005 välisenä aikana – 10. tammikuuta 1055) oli Böömin ruhtinas vuodesta 1035 kuolemaansa.


title: Břetislav I

text: Isänsä Oldřichin hallituskaudella Břetislav valtasi Määrin takaisin Puolalta 1029. Pari vuotta myöhemmin Břetislav hyökkäsi Unkariin estääkseen Tapani I:sen laajennusaikeet. Břetislav pakeni Böömistä vuonna 1034 todennäköisesti, kun Oldřich ja tämän veljen Jaromírin jaon jälkeen. Břetislav palasi maahan, kun Jaromír luopui kruunusta.


title: Břetislav I

text: Břetislav auttoi Pyhän saksalais-roomalaisen keisarikunnan hallitsijaa Konrad II:sta sodassa Lausitzia vastaan 1035. Břetislav hyökkäsi Puolaan 1039 ja valtasi Poznańin sekä ryösti Gnieznon, josta toi piispa Adalbertin jäänteet mukanaan. Paluumatkalla hän valloitti osan Sleesiasta. Břetislavin päätarkoituksena oli perustaa arkkihiippakunta Prahaan ja luoda suuri valtio, joka olisi alisteinen vain Pyhälle saksalais-roomalaiselle valtakunnalle.


title: Břetislav I

text: Saksan keisari Henrik III hyökkäsi 1040-luvulla kahdesti Böömiin. Aateliset ja piispa pettivät Břetislavin Henrikin toisessa hyökkäyksessä ja Břetislavin oli pakko luopua valtauksistaan. Vuonna 1047 Henrik oli solmimassa rauhaa Břetislavin ja Puolan välille.


title: Břetislav I

text: Břetislav kuoli Chrudimissa vuonna 1055 ja hänen seuraajansa oli hänen poikansa Spytihněv II.


title: Axel Olai Heikel

text: Axel Olai Heikel (28. huhtikuuta 1851 Brändö – 6. syyskuuta 1924 Helsinki) oli suomalainen kansatieteilijä ja Seurasaaren ulkomuseon perustaja.


title: Axel Olai Heikel

text: Heikelin vanhemmat olivat kirkkoherra Karl Heikel ja Emma Fredrika Wallin. Hän pääsi ylioppilaaksi 1869 ja valmistui filosofian kandidaatiksi 1880 sekä lisensiaatiksi ja tohtoriksi 1887. Heikel teki tutkimusmatkoja Venäjän suomensukuisten kansojen keskuuteen vuosina 1883–1886, 1890, 1897–1898, 1900–1904 ja 1910. Hän teki tutkimusmatkoja myös Siperiaan 1889–1891 ja 1893 sekä Mongoliaan 1889 ja 1890. Heikel toimi Muinaistieteen toimikunnan intendenttinä 1892–1917 sekä Helsingin yliopiston suomalaisen kansatieteen dosenttina 1889–1893. Vuonna 1917 Heikel perusti Seurasaaren ulkomuseon ja oli museon intendentti vuoteen 1924 saakka.


title: Axel Olai Heikel

text: Heikel oli Muinaismuistoyhdistyksen sihteeri 1888–1889, yhdistyksen hallituksen jäsen 1895–1914 ja puheenjohtaja 1918. Heikel sai professorin arvonimen 1924. Axel Olai Heikel on haudattu yhdessä puolisonsa kanssa Seurasaareen Karunan kirkon pihamaalle.


title: Sven Bergqvist

text: Sven ”Svenne Berka” Bergqvist (20. elokuuta 1914 Tukholma, Ruotsi – 16. joulukuuta 1996) oli ruotsalainen palloilulahjakkuus, joka loi uran niin jääkiekkoilijana, jalkapalloilijana, jääpalloilijana kuin käsipalloilijanakin.


title: Sven Bergqvist

text: Jalkapallossa hän edusti Hammarby IF:ää vuosina 1932–1947.


title: Anders Limpar

text: Anders Limpar (s. 24. syyskuuta 1965, Solna) on ruotsalainen jalkapalloilija, joka pelasi laitahyökkääjänä. Hän pelasi Ruotsin lisäksi Sveitsissä, Italiassa, Englannissa ja Yhdysvalloissa.


title: Anders Limpar

text: Limpar sai Ruotsin vuoden parhaalle pelaajalle annettavan Guldbollen-palkinnon vuonna 1991. Hän saavutti Ruotsin mestaruuden AIK:n riveissä 1998. Limpar voitti vuonna 1991 Arsenalissa sekä Englannin liigamestaruuden että FA Cupin. Hän uusi cup-mestaruuden vuonna 1995 Evertonissa, johon oli siirtynyt maaliskuussa 1994. Evertonin tuolloinen manageri Joe Royle arvioi Limparin teknisesti taitavimmaksi pelaajaksi, jonka kanssa oli työskennellyt, ja piti tämän pelinäkemystä Michel Platinin veroisena.


title: Anders Limpar

text: Limpar pelasi Ruotsin maajoukkueessa 58 ottelua ja teki niissä kuusi maalia vuosina 1987–1996.


title: Pussy (yhtye)

text: Pussy oli 1990-luvulla toiminut ranskalaisen DJ:n Bertrand De Careyn ja Pascal Henninotin muodostama yhtye, joka esitti elektronista musiikkia. Yhtyeen tunnetuin kappale on "Suck My Pussy".


title: Záhorie

text: Záhorie () on alue Slovakian länsiosassa. Alue sijaitsee Tšekin ja Itävallan rajan tuntumassa. Záhorieta rajoittavat lännessä Morava-joki ja idässä Pikku-Karpaatit.


title: Záhorie

text: Záhorie oli suotuisan ilmastonsa ansiosta ensimmäisiä asuttuja paikkoja Slovakiassa. Nykyään siellä on hyvät mahdollisuudet pyöräilyyn, vaeltamiseen ja virkistäytymiseen alueen useilla järvillä ja joilla. Záhorien nähtävyyksiä ovat kylpyläkaupunki Smrdáky, Šaštínin basilika ja Skalican muistomerkit.


title: L1489 IRS

text: L1489 IRS on tähtitieteellinen kohde, nuori infrapunaa säteilevä tähti jolla on ympärillään esiplanetaarinen kiekko. Keskustähden massa on arviolta 0,9-1,7 Auringon massaa.


title: L1489 IRS

text: Kohteella on esiplanetaarinen kiekko, jonka massa on 0,01–0,03 M. Kiekko ulottuu 0,1–2000 AU:n säteelle keskustähdestään.


title: L1489 IRS

text: Kohde saattaa olla siirtymäkohde pölyn peitossa olevien ja T Tauri -kohteiden välillä, ja siirtymät kestävät vain 20 000 vuotta. Kiekon lämpötilajakauma on T=19,4+(R/1000). Tiheysjakauman potenssi on 1,8–2,1. Kiekon kaltevuus on jopa 60°. Kiekon litistyneisyys h/R on 0,35. Kiekko pyörii huomattavan nopeasti 300 AU:n sisässä vaikka koko kohde ulottuu 200 AU:n päähän. Massaa kasautuu 8*10 Auringon massaa vuodessa.


title: L1489 IRS

text: Kiekkoa ympäröivä vaippa on massaltaan arviolta 0,10 Auringon massaa.


title: Civitas

text: Civitas (monikko "Civitates") tarkoitti Rooman valtakunnassa Rooman kansalaisuutta ja kansalaisoikeuksia. Sanaa käytettiin myös asutuskeskuksista ja myöhemmin se laajeni tarkoittamaan myös valtiota.


title: Civitas

text: Rooman kansalaisuuden sai, jos vanhemmat olivat Rooman kansalaisia. Tosin toinen vanhemmista sai olla myös ulkomaalainen ("peregrinus"), kunhan hänellä vain oli oikeus solmia Rooman lakien mukainen avioliitto. Rooman kansa tai sen edustajat saattoivat myös myöntää kansalaisoikeudet yksilöille tai kansanryhmille. Kansalaisoikeuksiin kuuluivat oikeus asettua ehdolle julkiseen virkaan sekä oikeus asepalvelukseen.


title: Polarisoituminen

text: Polarisoituminen voi tarkoittaa seuraavia:


title: HMS Cardiff (D58)

text: HMS Cardiff oli Britannian kuninkaallisen laivaston "Ceres"-luokan (osa C-luokkaa) kevyt risteilijä, joka palveli toisessa maailmansodassa ilmatorjuntaristeilijänä.


title: HMS Cardiff (D58)

text: "HMS Cardiff" liitettiin käyttöönoton jälkeen kesäkuussa 1917 6. Kevyt risteilijäviirikköön lippulaivaksi Harwichiin. Alus osallistui toiseen Helgolandin taisteluun 17. marraskuuta 1917.


title: HMS Cardiff (D58)

text: Saksan avomerilaivaston purjehtiessa Scapa Flowhun 21. marraskuuta 1918 valittiin "HMS Cardiff" laivaston lippulaivaksi ja ohjaamaan saksalaisalukset satamaan. Alus oli Itämeren laivaston lippulaivana marraskuusta 1918 vuoden 1919 alkupuolelle, minkä jälkeen alus siirrettiin Välimerelle 3. Kevyt risteilijäviirikköön 1919 - 1929.


title: HMS Cardiff (D58)

text: "HMS Cardiff" oli huollossa 1929 - 1931, minkä jälkeen alus Afrikan asemalla 6. Kevyt risteilijäviirikön lippulaivana toukokuuhun 1933. Alus oli reservialuksena heinäkuusta 1933 heinäkuuhun 1938, jolloin se otettiin uudelleen palvelukseen 5. Risteilijäviirikköön Kiinan asemalle. "HMS Cardiff" lähti Hong Kongista 29. huhtikuuta 1939 palatakakseen reserviin. Reservissä alus oli toisen maailmansodan syttymiseen saakka.


title: HMS Cardiff (D58)

text: "HMS Cardiff" sijoitettiin 12. Risteilijäviirikköön tehtävänään Pohjois-Atlantin meriliikenteen valvonta 1939 - 1940. Tämän jälkeen alus palveli loppu sodan tykistönkoulutusaluksena länsirannikolla.


title: HMS Cardiff (D58)

text: Sodan aikana alukseen asennettiin kuusi 20 millimetrin yksiputkista ilmatorjuntatykkiä sekä tyypin 290 tutka huhtikuussa 1940 sekä tyypin 273 tutka alkuvuonna 1943.


title: HMS Cardiff (D58)

text: "HMS Cardiff" siirrettiin BISCOlle 23. tammikuuta 1946. Alus saapui Arnott Youngille Dalmuiriin Skotlantiin romutettavaksi 18. maaliskuuta.


title: Mauritz Mexmontan

text: Mauritz Bernhard Mexmontan (15. huhtikuuta 1856 Helsinki – 21. tammikuuta 1936 Helsinki) oli Helsingin yliopiston miekkailunopettaja joka osallistui aktivistien, Voimaliiton ja jääkäriliikkeen toimintaan 1900-luvun alussa.


title: Mauritz Mexmontan

text: Mexmontanin vanhemmat olivat apteekkari Frans Mikael Mexmontan ja Paulina Augusta Lovisa Lindström. Hän pääsi ylioppilaaksi 1876 Helsingin yksityislyseosta, suoritti voimistelunopettajan tutkinnon 1892 sekä valmistui filosofian kandidaatiksi 1903 ja maisteriksi 1904. Maxmontanin vaimo oli vuodesta 1889 Johanna Natalia Theresia Buch-Oberleitner (k. 1937).


title: Mauritz Mexmontan

text: Mexmontan toimi ensin voimistelunopettajana useissa Helsingin ruotsalaisissa oppikouluissa vuosien 1879 ja 1890 aikana, samoin kuin Helsingin kansankirjaston hoitajana, sairausvoimistelijana ja hierojana. Helsingin yliopiston apulaismiekkailunopettajana hän oli 1885-1895 ja miekkailunopettajana 1895–1926. Helsingfors skidsklubbin puheenjohtajana hän toimi 1898–1908. Mexmontan oli Helsingin miekkailijoiden ja Suomen miekkailuliiton kunniajäsen.


title: Mauritz Mexmontan

text: Mexmontan osallistui kutsuntalakkoihin 1902–1904, oli mukana perustamassa Voimaliittoa 1906 ja kuului sen johtokuntaan. Mexmontan sai julkisuutta 1902, kun osallistui Senaatintorilla käytyyn kahakkaan kasakoiden ja ylioppilaiden välillä. Taitavana miekkailijana tunnettu Mexmontan sai pelkkä kävelykeppi aseenaan yhden kasakan putoamaan hevosen selästä mutta hän haavoittui myös itse päähän kasakan sapeliniskusta.


title: Mauritz Mexmontan

text: Vuosina 1915–1917 kalterijääkäreihin kuulunut Mexmontan oli vangittuna maanpetoksellisesta toiminnassa Pietari-Paavalin linnoituksessa, Pietarin etappivankilassa ja Pähkinälinnassa. Hän sai aluksi kuolemantuomion, joka muutettiin 20 vuoden pakkotyöksi. Vapauduttuaan Venäjän vallankumouksen aikaan hän toimi aktiivisesti Helsingin ensimmäisessä suojeluskunnassa.


title: Mauritz Mexmontan

text: Mexmontanin katkaistujen jalkakahleiden pienoisjäljennös on osa kalterijääkärien yhteistunnusta, jossa on lisäksi Spalernajan vankilan kultainen pienoisavain.


title: K. R. Melander

text: Kurt Reinhold Melander (18. syyskuuta 1858 Kuopio – 27. tammikuuta 1941 Helsinki) oli suomalainen filosofian tohtori, lyseon lehtori ja historiantutkija.


title: K. R. Melander

text: Melanderin vanhemmat olivat yliopettaja Henrik Leopold Melander ja Elise Leontine Enwald. Hän pääsi ylioppilaaksi 1877 ja valmistui filosofian kandidaatiksi 1883 ja lisensiaatiksi 1887. Hän teki opintomatkoja Pohjoismaihin, Saksaan, Viroon, Itävaltaan ja Sveitsiin.


title: K. R. Melander

text: Melander oli Helsingin yliopiston Suomen, Venäjän ja Pohjoismaiden historian dosentti 1887–1888 ja uudelleen 1902–1914. Hän toimi historian, maantiedon ja suomen kielen lehtorina Turun suomalaisessa lyseossa 1888–1901, historian ja maantiedon lehtorina Helsingin ruotsalaisessa reaalilyseossa 1901–1904 sekä historian oppiaineiden yliopettajana Helsingin Suomalaisessa normaalilyseossa 1904–1926. Melander tunnettiin normaalilyseossa lempinimellä "Plodu" ja 1800-luvun lopun sanoja ja sanankäänteitä vielä 1920-luvulla ruotsinvoittoisessa puheessaan käyttäneestä Melanderista on säilynyt paljon kaskuja.


title: K. R. Melander

text: Melander oli Suomalaisen tiedeakatemian esimies 1929–1930 ja Suomen historiallisen seuran esimies 1904–1905, 1919–1920 ja 1931–1932 sekä seuran rahastonhoitaja 1901–1904 ja 1905–1917. Hän sai professorin arvon 1920.


title: K. R. Melander

text: Melander tutki erityisesti Suomen historiaa 1600-luvulla, mutta julkaisi myös 1500-lukua koskevia tutkimuksia. Hän kuoli naimattomana ja jätti kuollessaan huomattavia summia Suomalaiselle tiedeakatemialle, Suomen historialliselle seuralle ja Helsingin suomalaiselle normaalilyseolle.


title: Fred Schwarz

text: Frederick Charles Schwarz (15. tammikuuta 1913 – 24. tammikuuta 2009) oli australialainen lääkäri ja antikommunistinen aktivisti. Hän perusti Christian Anti-Communism Crusade (CACC) -järjestön ja johti sitä aina 1990-luvulle.


title: Fred Schwarz

text: Schwarz oli syntyisin Brisbanesta Australiasta. Hänen isänsä oli Wienin juutalainen, joka muutti Australiaan 1905 ja kääntyi kristinuskoon ja ryhtyi helluntalaissaarnaajaksi. Fred Schwarz opiskeli Queenslandin yliopistossa kaksi tutkintoa. Hän erikoistui psykologiaan ja piti omaa vastaanottoa Sydneyn lähiössä.


title: Fred Schwarz

text: Schwarzin ryhtymiseen kommunismin vastustajaksi vaikutti väittely vuonna 1940 australialaisen kommunistin kanssa, jonka jälkeen hän alkoi opiskella marxismi-leninismiä oppiakseen kaiken vastustajistaan. Schwarz teki useita kommunismia vastustavia puhekiertueita Yhdysvalloissa 1950-luvulla ja siirtyi Kaliforniaan 1960. Hän perusti CACC:in 1960-luvulla ja johti sitä aina 1990-luvun loppupuolelle.


title: Fred Schwarz

text: Schwarz kirjoitti kommunismia vastustavaa uutiskirjettä 40 vuotta ja kirjoitti kolme kirjaa, joista 1960 julkaistu "You Can Trust the Communists (to be Communists)" muodostui bestselleriksi ja myi yli miljoona kappaletta.


title: Fred Schwarz

text:
Schwarzin antikommunismi perustui kristilliseen arvopohjaan ja vastusti kommunismin jumalattomuutta ja materialismia. Schwarzille kommunismi oli jakamaton monoliitti, jossa ei ollut sisäisiä riitoja ja joka oli vääjäämättä pyrkimässä kohti maailmaherruutta. Schwarz piti kehitysapua ja aseapua kolmannen maailman maille haitallisena ja kannatti niiden lakkauttamista, koska tällöin Neuvostoliitto joutuisi tukemaan näitä maita, mikä kuluttaisi sen resursseja. Sen sijaan hän kannatti uskonnollisten lähetyssaarnaajien värväämistä levittämään antikommunismin sanomaa.
Schwarz piti myös 1980-luvun euro-ohjuksia vastustavaa rauhanliikettä ja vihreää liikettä kommunistien salajuonena heikentää kapitalistista leiriä.


title: Fred Schwarz

text:
Viimeisessä kirjassaan "Beating the Unbeatable Foe: One Man's Victory over Communism, Leviathan, and the Last Enemy" Schwarz julisti itsensä kommunismin kukistajaksi ystävänsä Ronald Reaganin kanssa.
Schwarz kirjoitti kuolemaansa asti National Review -lehteen.


title: Buzzerbeater

text: Buzzerbeater on internet-selaimella toimiva managerointipeli, jonka aiheena on koripallo. Tavoitteena on luoda mahdollisimman menestyvä koripallojoukkue, esim. voittamalla sarja, cupin tai ostamalla uusia pelaajia. Buzzerbeater on täysin ilmainen, mutta joukkueen saaminen pelissä voi kestää hetken aikaa. Buzzerbeater on myös kansainvälinen, joten sitä pelataankin monessa eri maassa.


title: Buzzerbeater

text: Aloittaessasi Buzzerbeaterin sinun pitää rekisteröityä. Suoritettuasi rekisteröitymisen loppuun voi viedä muutaman päivänkin ennen kuin saat joukkueen. Kun pääset sisään ensi kertaa, sinua kehotetaan suorittamaan erilaisia tehtäviä, jotta oppisit käyttämään Buzzerbeateria eri tavoin. Saatuasi kaikki tehtävät loppuun sinun tarvitsee vain suorittaa päivittäiset jutut, joita aina sisään kirjautuessasi sitten suoritat.


title: Buzzerbeater

text:
Pelaajia Buzzerbeaterissa on tietysti monia erilaisia. Kaikilla pelaajilla on kasvot, joita voi myös olla samanlaisia.
Kaikilla pelaajilla on myös omat taidot, joita ovat mm. syöttäminen ja levypallot. Taitotasoja on yhteensä 20. Pelaajilla on myös oma DMI, joka ilmaisee pelaajan taitavuuden. Mitä korkeampi DMI on, sitä taitavampi pelaaja on.
Pelaajalle tärkeää on myös hänen potentiaalinsa. Potentiaalitasoja on yhteensä 12. Potentiaali toimii eräänlaisena pelaajan taitojen kattotasona. Kun pelaaja saavuttaa taidoissaan noin oman potentiaalinsa arvon, hänen harjoitteluinnokkuutensa hiipuu.


title: Buzzerbeater

text: Supporter on maksullinen lisäominaisuus Buzzerbeateriin, aivan samalla tavalla kuin Hattrick-managerointipelin Supporter. Siitä ei välttämättä ole mitään pelillistä hyötyä, mutta sen ansiosta Buzzerbeaterin pelaaminen on entistä hauskempaa! Supporterin hinta Buzzerbeaterissa on 39.9$/vuosi.


title: 18-kruunu-6

text: 18-kruunu-6 (CHO) on kruunueetteri, joka muodostaa erityisen vahvoja sidoksia kaliumkationien kanssa.


title: 18-kruunu-6

text: 18-kruunu-6:tta voidaan valmistaa trietyleeniglykolista ja 1,2-bis(2-kloorietoksi)etaanista emäksisissä olosuhteissa tetrahydrofuraanin läsnä ollessa. Lisäksi kaliumsuolojen, kuten kaliumsyanidin, lisäminen reaktioseokseen parantaa synteesiä.


title: 18-kruunu-6

text: 18-kruunu 6 muistuttaa rakenteeltaan munkkirinkilää, jonka keskelle substraatti sitoutuu. Renkaan koko määrää minkä kokoisiin kationeihin aine voi sitoutua. Kaliumkationien lisäksi 18-kruunu-6 muodostaa sidoksia myös primäärisistä amiineista muodostuneiden kationien, joiden kaava on RNH, kanssa, mutta ammoniumsuolojen kohdalla selektiivisyys on hyvin pieni.


title: 18-kruunu-6

text: 18-kruunu-6:ta voidaan käyttää muuttamaan epäorgaanisten suolojen ominaisuuksia ja saada ne liukenemaan orgaanisiin liuottimiin. Kaliumsyanidi ja kaliumpermanganaatti, jotka muuten olisivat orgaanisiin yhdisteisiin liukenemattomia, liukenevat 18-kruunu-6:n läsnä ollessa bentseeniin. Bentseeniliuoksessa syanidi-ionista tule huomattavasti tehokkaampi nukleofiili kuin vesiliuoksessa ja 18-kruunu-6:n kaliumpermanganaatin ja bentseenin seos on hyvin voimakkaasti hapettavaa.


title: 18-kruunu-6

text: Useat kruunueetterit ovat myrkyllisiä ja niiden on todettu aiheuttavan koe-eläimille testikulaarista atrofiaa. 18-kruunu-6 ei kuitenkaan ole erityisen myrkyllinen.


title: Oraalinen nestehoito

text: Oraalinen nestehoito eli oraalinen rehydraatio tarkoittaa suun kautta annettavaa nestehoitoa. Hoidon tarkoituksena on korjata elimistön hypovolemiaa eli nesteen puutetta. Lasten ripulitaudissa oraalisella rehydraatiolla on erityinen merkitys. Siihen tarkoitukseen on kehitetty ripulijuomia, oraalisia rehydraatioliuoksia (ORS, Suomessa mm. kauppanimellä Osmosal), joiden koostumuksen keskeisiä tekijöitä ovat sokeri- ja elektrolyyttipitoisuudet ja osmolaliteetti. Siihen voidaan liittää myös maitohappobakteerivalmiste.


title: Oraalinen nestehoito

text: Oraalisen nestehoitoa tehokkaampi vaihtoehto on suonensisäinen nestehoito, jos tauti on vakava.


title: Fumiko Okuno

text: Fumiko Okuno (, s. 14. huhtikuuta 1972 Kioto) on japanilainen entinen taitouimari ja olympiamitalisti. Fumiko voitti Barcelonan kesäolympialaisissa 1992 olympiapronssia sekä yksin- että pariuinnissa. Viimeksi mainitussa hänen parinaan ui Aki Takayama.


title: Frostbite

text: Frostbite Metalfest oli kaksipäiväinen metallimusiikkifestivaali, joka järjestettiin Lahdessa 6.–7. helmikuuta 2009. Tapahtuman pääjärjestäjä ja promoottori oli 18-vuotias lahtelainen, jolle festivaali oli ensimmäinen hänen järjestämänsä. Konkurssiin haetun kommandiittiyhtiö Tyranus Music Ky:n vastuullisena yhtiömiehenä hän joutui vastaamaan festivaalista aiheutuneista lähes kahdensadantuhannen euron veloista.


title: Frostbite

text: Tapahtuman tiedotus oli puutteellista. Festivaalikävijöillä ei ollut tietoa esiintyjien aikatauluista, jotka muuttuivat tapahtuman edetessä, eivätkä muutkaan festivaalista annetut ennakkotiedot pitäneet suurelta osin paikkaansa. Festivaalijärjestelyjen todellisen tilanteen selvittyä ensimmäisenä festivaalipäivänä useat vapaaehtoiset järjestelyissä mukana olleet henkilöt paikkasivat osin jopa omalla kustannuksellaan järjestelyjä niiltä osin kuin tilannetta oli vielä mahdollista yrittää korjata.


title: Frostbite

text: Tapahtumaan oli ennakkotietojen perusteella palkattu nimekkäitä ulkomaisia metallimusiikkiyhtyeitä, kuten yhdysvaltalainen Lamb of God, ruotsalainen Arch Enemy, brittiläinen Cradle of Filth ja norjalainen Mayhem. Edellämainituista yhtyeistä ainoastaan Lamb of God ja Arch Enemy lopulta esiintyivät tapahtumassa. Cradle of Filth peruutti esiintymisensä viikkoa ennen tapahtumaa ja Mayhem tapahtumaa edeltävänä päivänä järjestäjän jätettyä yhtyeen lentoliput hankkimatta. Paikalle saapuneillakin esiintyjillä on ollut ongelmia esiintymispalkkioidensa saamisessa, eikä esiintyjien majoitusta, ruokailua tai takahuonetiloja ollut järjestetty etukäteen sovitusti.


title: Frostbite

text: Jälkimmäisen festivaalipäivän toisen pääesiintyjän, norjalaisen Gorgorothin, esiintyminen peruuntui viime hetkillä, koska järjestäjä ei ollut maksanut yhtyeen lentolippuja, ja lippuasioiden selvittyä Oslon lentokenttä oli suljettu lumimyrskyn vuoksi. Yhtyeen kitaristit eivät enää päässeet lentämään Suomeen edes omalla kustannuksellaan kuten muut yhtyeen ja sen henkilökunnan jäsenet olivat tehneet.


title: Hopeakuore

text: Hopeakuore ("Argentina sphyraena") on sillikuoreisiin kuuluva kalalaji, jota tavataan pääasiallisesti Atlantin Euroopan puoleisilla rannikoilla ja Välimerellä.


title: Hopeakuore

text: Hopeakuore on 20-27 cm:n mittainen. Se elää 100-700 metrin syvyydessä ja kutee kesä- ja lokakuussa.


title: Hopeakuore

text: Hopeakuore syö ravinnokseen äyriäisiä, matoja, nilviäisiä ja muita pohjaeläimiä . Kala mainitaan kurkunhajuiseksi.


title: Dragonball Evolution

text: Dragon Ball Evolution on japanilaiseen Akira Toriyaman luomaan "Dragon Ball" -mangasarjaan perustuva yhdysvaltalainen toimintaelokuva vuodelta 2009. Elokuvan ensi-ilta oli 8. huhtikuuta 2009. Elokuvan on ohjannut James Wong ja sen pääosissa ovat Justin Chatwin, Jamie Chung, James Marsters ja Chow Yun-Fat. Tuottajana toimii Stephen Chow.


title: Dragonball Evolution

text: Tarina kertoo nuoresta Son Gokusta, jonka isoisän viimeinen toive on, että Goku etsisi mestari Roshin ja seitsemän lohikäärmekuulaa. Tämä hänen täytyy tehdä voidakseen estää julmaa lordi Piccoloa ottamasta valtaansa koko maailmaa.


title: Sober (Toolin kappale)

text: Sober on yhdysvaltalaisen rock-yhtyeen Toolin vuoden 1993 debyyttialbumilla "Undertow"lla julkaistu kappale. Se julkaistiin myös singlenä vuonna 1994 ja siitä on tehty myös musiikkivideo, jossa on otettu paljon vaikutteita Quayn veljeksien stop motion-tekniikasta ja nukkeanimaatiosta.


title: Sober (Toolin kappale)

text: Sober lukeutuu Toolin tunnetuimpiin sen suuren radiosoittonsa ansiosta. Kappale kertoo kitaristi Adam Jonesin mukaan eräästä hänen tuttavastaan, joka ei pystynyt ilmaisemaan itseään artistina ilman päihtymistä.


title: Sober (Toolin kappale)

text: Kappaletta on coveroinut mm. Staind


title: Taitouinti kesäolympialaisissa 1988

text: Vuoden 1988 kesäolympialaisissa kilpailtiin taitouinnissa toisen kerran olympialiikkeen historiassa. Lajeja oli kaksi, naisten yksin- ja pariuinti. Menestynein taitouintimaa näissä kisoissa oli Kanada, jonka urheilijat voittivat molempien lajien kultamitalit.


title: Gastroenteriitti

text: Gastroenteriitti (myös maha-suolitulehdus ja mahan ja ohutsuolen tulehdus) on ruoansulatuskanavan tulehdus, josta seuraa akuutti ripuli. Vaikka tulehdus yleensä johtuu virustartunnasta, myös bakteerit tai niiden toksiinit, loiset tai jonkin ruoan tai lääkkeen haittavaikutukset voivat aiheuttaa tulehduksen. Gastroenteriitin puutteelliseen hoitoon kuolee vuosittain ympäri maailman 5–8 miljoonaa ihmistä. Sen lisäksi se on alle viisivuotiaiden lasten ja vauvojen yleisin kuolinsyy.


title: Gastroenteriitti

text: Ainakin puolet ruokaperäisistä gastroenteriittitapauksista on aiheuttanut norovirus. 20 %, johon kuuluu suurin osa lasten vakavista gasteroenteriittitapauksista, johtuu rotaviruksesta. Näiden lisäksi myös adenovirus ja astrovirus ovat merkittäviä virusperäisiä taudinaiheuttajia.


title: Gastroenteriitti

text: Eri bakteerikannat voivat aiheuttaa gastroenteriittiä, esimerkiksi "Salmonella", "Shigella", "Staphylococcus", "Campylobacter jejuni", "Clostridium", "Escherichia coli" ja "Yersinia". Tulehdus voi johtua huonosti valmistetusta ruoasta, uudelleenlämmitetyistä liharuoista tai kala-, äyriäis-, maito- tai leipomotuotteista. Jokaisesta organismista tulee vähän erilaisia oireita, mutta jokainen aiheuttaa ripulin. Paksusuolen tulehdus eli koliitti saattaa myös esiintyä.


title: Gastroenteriitti

text: Hengitystieinfektioiden ohella gastroenteriitit ovat kaikkein tavallisin infektiotauti. Ne ovat myös yleisin kuoleman aiheuttaja. Vaarallisin taudeista aliravituille lapsille on rotavirusripuli.


title: Gastroenteriitti

text: Vakavin komplikaatio on kuivuminen, jonka yleensä aiheuttaa vaikea ripuli. Joissakin tapauksissa kuivuminen voi osittain johtua väärästä hoidosta, esimerkiksi kun potilas ei saa riittävästi nestettä niin kauan, että ripuli loppuu. Vakava kuivuminen voi johtaa kuolemaan ja vaatii siksi pikaista hoitoa.


title: Damien Hirst

text: Damien Steven Hirst (s. 7. kesäkuuta 1965 Bristol, Englanti, Yhdistynyt kuningaskunta) on englantilainen taiteilija. Hirst on tunnettu muun muassa Luonnonhistoria-sarjasta, jossa hän esitteli formaldehydiin säilöttyjä eläimiä.


title: Damien Hirst

text: Hirst opiskeli Goldsmithsissa Lontoon yliopistolla. Hänen uransa alkuvaiheet olivat pitkälti sidoksissa keräilijä Charles Saatchiin. Hirst luetaan Young British Artists -ryhmään, joka sai nimensä Saatchi Galleryn näyttelyjen mukaan.


title: Damien Hirst

text: Yksi Hirstin kuuluisimpia töitä on vuoden 1992 "The Physical Impossibility of Death in the Mind of Someone Living", joka koostuu formaldehydiliuokseen säilötystä nelimetrisestä tiikerihaista 213 × 518 × 213 cm vitriinissä. Työtä on ylistetty 1990-luvun brittiläisen taiteen ikoniksi ja BritArtin symboliksi. Samaa sarjaa jatkoivat Venetsian biennaalissa esitelty "Mother and Child Divided", lehmä ja vasikka halkaistuna omissa säiliöissään, sekä Serpentine Galleryn näyttelyn lammas "Away from the Flock".


title: Damien Hirst

text: Vuonna 1998 Hirst perusti yhdessä Blurin Alex Jamesin ja näyttelijä Keith Allenin kanssa yhtyeen Fat Les, jonka jalkapalloaiheinen kappale "Vindaloo" vuoden 1998 maailmanmestaruuskilpailuja varten saavutti listasijan kaksi.


title: Damien Hirst

text: Vuonna 2007 Hirstin teos "Lullaby Spring" huutokaupattiin 14,4 miljoonan euron (9,65 milj. £) hintaan, mikä on kallein teoksesta taiteilijan vielä eläessä maksettu hinta. Teos kuuluu sarjaan "lääkekaappeja", joista tässä nimenomaisessa on sisällä 6136 käsin maalattua pilleriä.


title: Damien Hirst

text: Hirst on sittemmin pyrkinyt rikkomaan hintaennätyksiä mm. "The Golden Calf" -veistoksen formaldehydissä säilöttyyn vasikkaan lisätyillä kultaisilla osilla ja "For the Love of God" -veistoksella, joka on platinasta valettu ihmisen pääkallo, johon on upotettu 8 601 timanttia, painoltaan yhteensä 1 106,18 karaattia.


title: WarGames: Defcon 1

text: WarGames: Defcon 1 (lyhyesti WarGames PC:llä) on sotapeli, jossa ihmiset taistelevat avaruusolentoja vastaan. Peli julkaistiin PlayStationille ja PC:lle vuonna 1998. Pelissä on 15 kenttää.


title: Ceres-luokka (risteilijä)

text: Ceres-luokka oli Britannian Kuninkaallisen laivaston C-luokan keveiden risteilijöiden alaluokka.


title: Ceres-luokka (risteilijä)

text: Luokkaan kuuluneiden viiden aluksen tilausvahvistukset tehtiin niin, että kaksi lokakuussa 1915 ja loput kolme 1916 alussa. Kaikki alukset tilattiin maalis-huhtikuussa 1916 rakenteellisesti samanlaisina kuin edeltäneet C-luokan alukset, mutta rakentamisen aikana aluksiin tehtiin niin paljon muutoksia, että ne voidaan lukea omaksi alaluokakseen.


title: Ceres-luokka (risteilijä)

text: Luokan alusten tykki No2 sijoitettiin uudelleen sillan eteen siten, että se kykeni ampumaan tykin No1 ylitse, jolloin sen tulialue oli laajempi kuin aikaisemmissa C-luokan aluksissa. Samalla lisättiin välikansi ja siirrettiin siltaa taaksepäin 46 jalkaa. Sillan siirto oli tehtävä, jotta aluksen sisäosat saatiin toimiviksi. Samoin siltaa piti korottaa tykki No2:n nostamisen aiheuttaman näköesteen vuoksi. Sillan korotuksen aiheuttaman epävakauden poistamiseksi aluksen leveyttä kasvatettiin 9 tuumaa. Näiden muutosten seurauksena aluksen uppouma kasvoi 4 190 tonniin.


title: Ceres-luokka (risteilijä)

text: Aseistus oli sama kuin aiemmissa C-luokan aluksissa lukuun ottamatta torpedoputkien lukumäärän kaksinkertaistamista. Samoin pääkoneet pidettiin edeltäneiden C-luokan alusten kaltaisina.


title: Ceres-luokka (risteilijä)

text: Aluksen panssarointi pidettiin samana lukuun ottamatta tulenjohtotornia, joka poistettiin "HMS Coventryltä" ja "HMS Curacoalta" jo rakennusvaiheessa ja muiltakin luokan aluksilta 1918-1919 samoin kuin Caledon-luokan aluksilta.


title: Taitouinti kesäolympialaisissa 1984

text: Vuoden 1984 kesäolympialaisissa esiteltiin yleisölle uusi virallinen olympialaji, taitouinti. Ensimmäisen kerran mukana olleessa lajimuodossa kilpailtiin kahden lajin, naisten yksin- ja pariuinnin, mitaleista. Menestyneimmäksi taitouintimaaksi nousi isäntämaa Yhdysvallat, jonka urheilijat voittivat molempien lajien kultamitalit.


title: John Blue

text: John Blue (19. helmikuuta 1966, Huntington Beach, Kalifornia) on entinen yhdysvaltalainen jääkiekkoilija. Winnipeg Jets varasi Bluen vuonna 1986 10. kierroksella numerolla 197. Blue ei kuitenkaan edustanut Jetsiä urallaan. Blue vietti suuramman osan peliurastaan AHL-liigassa, kuusi kautta. Seurat olivat kaksi kautta Maine Mariners, kolme kautta Providence Bruins ja kausi Rochester Americans. Muita liigoja joissa hän pelasi, olivat USHL, WCHA, IHL, ECHL sekä WPHL.


title: Luhangan vaakuna

text: Luhangan kunnanvaakuna on saanut aiheensa Luhangan historiasta. Vaakunan mäyrä viittaa turkispyynnin aiempaan merkitykseen alueella. Kolme ristiä symboloivat kunnassa olleita kolmea kirkkoa.


title: Luhangan vaakuna

text: Vaakunan on suunnitellut Gustaf von Numers, ja se vahvistettiin käyttöön 1. syyskuuta 1965. Vaakunan selitys on ”vihreässä kentässä kävelevä, hopeinen, kultavaruksinen mäyrä, jonka saatteena kolme kultaista, naulakantaista kaarisakararistiä, kaksi yläpuolella, yksi alapuolella”.


title: Thomas Henry Flewett

text: Thomas Henry Flewett (29. kesäkuuta 1922 – 12. joulukuuta 2006) oli brittiläinen virologi, koulutukseltaan lääketieteen tohtori. Hän oli myös tieteellisten julkaisujen toimittaja. Hän oli virusdiagnostiikan uranuurtaja ja perusti laboratorion, joka toimi WHO:n referenssilaboratoriona.


title: Guru Josh

text: Guru Josh (oik. Paul Walden, 6. kesäkuuta 1964 Jersey – 28. joulukuuta 2015 Ibiza) oli yksi brittiläisen 1990-luvun alun acid house -musiikin ikoneista. Hänet tunnetaan parhaiten debyyttisinglestään "Infinity" vuodelta 1989. Kappaleesta muistetaan todennäköisesti parhaiten sen saksofoniosuus. Single julkaistiin levymerkillä Infinity Records, vuotta myöhemmin se uudelleenjulkaistiin BMG:n merkillä. Kappaleesta tehtiin remix vuonna 2008.


title: Guru Josh

text: Paul Walden syntyi hammaslääkärin pojaksi Jerseyssä. Päätettyään opiskelun hän ryhtyi muusikoksi ja soitti koskettimia jerseyläisellä klubilla nimillä "Syndrone" ja "Animal".


title: Guru Josh

text: Infinity saavutti listasijoituksia lähellä kärkeä useilla merkittävillä eurooppalaisilla listoilla, kuten Saksassa ja Isossa-Britanniassa.


title: Karunan vaakuna

text: Karunan kunnanvaakuna on saanut aiheensa Karunan vanhasta kirkosta. Vaakunassa on kuvattuna 1680-luvulla rakennetun kirkon kynttilänpitimet. Uuden kirkon valmistuttua kirkko siirrettiin 1912 Seurasaaren ulkomuseoon Helsinkiin.


title: Karunan vaakuna

text: Vaakunan on suunnitellut Gustaf von Numers, ja se vahvistettiin käyttöön 20. toukokuuta 1959. Vaakunan selitys on ”punaisessa kentässä esiin työntyvä, hopeinen käsivarsi pidellen kultaisessa jalassa palavaa hopeakynttilää, liekki kultaa”. Vaakuna muuttui epäviralliseksi kotiseutuvaakunaksi 1969 Karunan liityttyä Sauvon kuntaan Kemiöön liitettyä Santasaaren kylää lukuun ottamatta.


title: Gary Bromley

text: Gary Bert "Bones" Bromley (s. 19. tammikuuta 1950 Edmonton, Alberta) on entinen kanadalainen jääkiekkoilija. Hän pelasi NHL:ssä Buffalo Sabresissa sekä Vancouver Canucksissa. WHA:ssa hän edusti Calgary Cowboysia ja Winnipeg Jetsiä.


title: Gary Bromley

text: NHL-urallaan Bromley pelasi 136 ottelua voittaen niistä 54 ja häviten 44. Bromleyn päästettyjen maalien keskiarvo oli 3,43. WHA-urallaan Bromley pelasi 67 ottelua voittaen niistä 31 ja häviten 21. Päästettyjen maalien keskiarvo oli 3,49 ja torjuntaprosentti 88,1. Bramley muistetaan ehkä parhaiten hänen Vancouverissa käyttämästään kypärästä, johon oltiin kuvattu pääkallo. Siitä on tullut hänelle lempinimi "Bones" (luut).


title: Autograph

text: Autograph on yhdysvaltalainen glam metal -yhtye Los Angelesista, Kaliforniasta. Yhtye on ollut aktiivisena kahteen otteeseen, ensin vuosina 1983–1989 ja myöhemmin vuosina 2002–2005 ja vuodesta 2013 eteenpäin. Autograph on julkaissut yhdeksän albumia. Yhtyeen suurimmaksi hitiksi nousi sen ensimmäisellä, "Sign In Please" -albumilla julkaistu kappale ”Turn Up the Radio”.


title: Autograph

text: Autographin alkuperäiset jäsenet kitaristi Steve Lynch ja basisti Randy Rand liittyivät uudestaan yhteen vuonna 2013. He ottivat ensin yhteyttä alkuperäiseen vokalistiin Steve Plunkettiin. Hän ei kuitenkaan ollut yrityskiireidensä takia valmis palaamaan yhtyeeseen. Hänen tilalleen yhtyeeseen värvättiin Simon Daniels. Autographiin liittyi myös rumpari Marc Wieland. Yhtye solmi vuonna 2017 levytyssopimuksen EMP Label Groupin ja julkaisi sen jälkeen albumin "Get Off Your Ass".


title: Taitouinti olympialaisissa

text: Taitouinti on ollut olympialaji Los Angelesin kesäolympialaisista 1984 lähtien. Nykyisin olympialaisten taitouintikilpailut koostuvat kahdesta lajista, naisten pariuinnista ja joukkueohjelmasta. Vuosina 1984–1992 kilpailtiin joukkueohjelman sijasta naisten yksinuinnissa. Perinteisesti vahvimpia taitouintimaita olympialaisissa ovat olleet Yhdysvallat, Kanada ja Japani. Nämä kolme voittivat lajin jokaisen olympiamitalin vuosina 1984–1996. Tämän jälkeen lajin valtikka on siirtynyt Venäjälle, joka on voittanut jokaisen kultamitalin vuoden 2000 kesäolympialaisista eteenpäin.


title: HD 98800

text: HD 98800 on nelinkertainen tähti noin 150 valovuoden päässä Maasta. Sen näennäinen kirkkaus 10,27. HD 98800 ei näy paljain silmin. Tähti tunnetaan myös nimellä TV Crateris tai "TV Crt". Se sijaitsee nuorten tähtien muodostamassa tähtiassosiaatiossa. Toista tähtiparia HD 98800 Aab ympäröi kaksi pölykiekkoa, joiden välissä on aukko.


title: HD 98800

text: HD 98800 koostuu kahdesta lähekkäisestä kaksoistähdestä, joita kutsutaan nimillä HD 98800 A ja HD 98800 B. Tähtiparien väli on noin 50 AU, ja ne kiertävät toisaan yhteisen painopisteen ympäri. Tähtipareja kutsutaan useimmiten nimellä HD 98800 Aab ja HD 98800 Bab tai joskus HD 98800 A1/2 ja HD 98800 B1/2.


title: HD 98800

text: HD 98800:n neljästä tähdestä Aa, Ab ja Ba, Bb ei ole paljonkaan tietoja. Niiden katsotaan kuitenkin muistuttavan paljon nuorta Aurinkoa. Järjestelmän ikä on noin 10 miljoonaa vuotta. A- ja B-tähtiparien väli on 50 AU.


title: HD 98800

text: Sekä Aan että Bab ovat spektroskooppisia kaksoistähtiä, joiden komponenttien väli on noin 1 AU. K5-spektriluokan Aa:n massa on arviolta 1,1 Auringon massaa. B:n tähtien massat ovat 0,93 ja 0,64 Auringon massaa. B-tähden pspektriluokka on välillä K7-M0. B-tähden ympärillä on havaintojen mukaan pölykiekko, joka kiertää kumpaakin B-tähteä.


title: HD 98800

text: Sisempi ohut pölykiekko ulottuu B-tähtiparin eli Bab-parin painopisteestä 1,5–2 AU:n päähän. Tämän jälkeen pölykiekoissa on noin 3 AU:n levyinen aukko, ja toinen, paksu kiekko alkaa noin 5,9 AU:n päässä. Kiekoissa on vähän kaasua, joten ne ovat melko pitkälle kehittyneitä. Sisempää kiekkoa pidetään "toisen sukupolven kiekkona", joka on irronnut jo kasautuneista isommista kappaleista. Myös ulompi kiekko koostuu suurista hiukkaista, ja säteilee paljon infrapunaa, koska siellä tapahtuu luultavasti näkymättömän, jo syntyneen, planeetan aiheuttamia törmäyksiä, jotka hajottavat suuria pölyhiukkasia pienemmiksi. Vastaava massa pieniä pölyhiukkasiahan omaa suuremman pinta-alan kuin pieni määrä suuria.


title: HD 98800

text: Tämän tyyppistä ohuesta sisäosasta ja paksusta ulko-osasta koostuvaa esiplanetaarista kiekkoa pidetään niin sanottuna siirtymävaiheen kiekkona, joka elää vain noin 100 000 vuotta. Syntyneiden planeettojen uskotaan puhdistavan vetovoimallaan sisempää kiekkoa.


title: HD 98800

text: HD 98800:sta nuorempia ovat nuoret esiplanetaarisen kiekon ympäröimät kaksoistähdet St 34 ja Hen 3-600 A. Vanhempia ovat esim TW Hya.


title: Koneeseen kadonnut

text: Koneeseen kadonnut on Apulannan single. Se on ainoa kaupallinen single, joka julkaistiin Apulannan yhdeksänneltä studioalbumilta Eikä vielä ole edes ilta. Kappaleesta kuvattiin myös musiikkivideo.


title: Koneeseen kadonnut

text: Kaikki kappaleet sovittanut Apulanta.


title: Tyler Hoechlin

text: Tyler Lee Hoechlin (s. 11. syyskuuta 1987 Corona, Kalifornia, Yhdysvallat) on yhdysvaltalainen näyttelijä. Hänen ensimmäisiä merkittäviä roolejaan oli rooli elokuvassa "Matkalla Perditioniin" (2002). Hoechlin on näytellyt televisiosarjoissa "Seitsemäs taivas ja Teen Wolf". Hän on näytellyt myös "C.S.I. Miamissa".


title: Tyler Hoechlin

text: Hoechlin syntyi Coronassa, Californiassa, Lori ja Don Hoechlinille. Hänellä on kaksi veljeä, Tanner ja Travis, ja sisko, Carrie. Hoechlin aloitti pelaamaan pesäpalloa noin 7-vuotiaana.


title: Tyler Hoechlin

text:
Hoechlin aloitti lapsinäyttelijänä. Hän näytteli televisiosarjassa Teen Wolf Derek Hale -nimistä ihmissutta 1-4 tuotantokausilla.
Hänen näyttelemänsä hahmo palaa sarjaan kuudennessa ja viimeisessä kaudessa, jonka loppuosuus esitetään Yhdysvalloissa loppuvuonna 2017.


title: Tyler Hoechlin

text: Hoehclin on seurustellut näyttelijä Brittany Snown kanssa marraskuusta 2012 lähtien.


title: 2V-varaverkko

text: 2V-varaverkko oli Suomen valtakunnallinen, yhteiskunnan poikkeusoloja ja häiriötilanteita varten rakennettu viranomaisten tiedonsiirtoverkko. Verkon lyhenne tuli sanoista "Valtakunnallinen Vara-verkko".


title: 2V-varaverkko

text: Verkko rakennettiin vuosina 1993–1996, ja sen tarkoituksena oli turvata viranomaisten ja muun julkishallinnon keskinäinen viestiliikenne poikkeusoloissa ja erilaisissa kriisitilanteissa, joissa normaalit tietoverkot eivät ole käytettävissä.


title: 2V-varaverkko

text: 2V-varaverkon kehittämisestä ja toiminnan ylläpidosta vastasivat Liikenne- ja viestintäministeriön asettama ohjausryhmä ja tekninen ryhmä. Verkkoa hallinnoi Suomen Erillisverkot Oy ja sen ylläpitoa rahoitti Huoltovarmuuskeskus.


title: 2V-varaverkko

text: Verkko purettiin lokakuun 2012 loppuun mennessä. Verkon korvasi langaton VIRVE-viranomaisverkko ja KRIVAT-palvelu. Verkon nimitys käyttäjien keskuudessa oli "Kuuma linja".


title: Svätý Jur

text: Svätý Jur on noin viidentuhannen asukkaan pikkukaupunki Slovakiassa, Bratislavan pohjoispuolella. Sen nimi tarkoittaa pyhää Yrjänää, minkä takia se joutui kommunistihallinnon aikana vaihtamaan nimeksensä "Jur pri Bratislave".


title: Svätý Jur

text: Ensimmäinen maininta kirjallisissa lähteissä Svätý Jurista on vuonna 1209, ja vuonna 1299 se sai kaupunkioikeudet. Kaupungin merkittävin nähtävyys on 1200-luvulla rakennettu Pyhälle Yrjölle omistettu kirkko. Sihen on lisätty yksityiskohtia vuosisatojen varrella. Kaupungissa on ollut Biely Kameňin linna (Valkea linna), mutta se on ottomaanien jäljiltä raunioina.


title: Svätý Jur

text: Slovakian ensimmäinen rautatie kulki Bratislavasta 14 kilometrin päähän Svätý Juriin.


title: 7,62×51 mm NATO

text: 7,62×51 mm NATO - tai tuumamitoilla ilmaistuna .308 Win. tai .308 Winchester on eräs kivääreissä käytettävä patruuna. Sen nimelliskaliiperi on 7,62 mm ja hylsyn pituus 51 mm. Patruuna kehitettiin 1940–1950-lukujen taitteessa uudeksi NATOn jalkaväen standardipatruunaksi, mistä johtuu myös sen yhteydessä käytettävä lyhenne.


title: 7,62×51 mm NATO

text: Patruuna otettiin palveluskäyttöön Yhdysvalloissa vuonna 1957 M14-automaattikiväärissä ja M60-konekiväärissä. Euroopassa menestynein 7,62×51 mm patruunaa käyttävä kivääri oli Fabrique Nationale de Herstal -tehtaan FN FAL.


title: 7,62×51 mm NATO

text: Kun Suomessa pohdittiin 1950-luvulla uuden jalkaväkiaseistuksen hankintaa, valinta tehtiin länsimaisen NATO-kaliiperin ja neuvostoliittolaisen lyhyemmän patruunan välillä. Todettiin, että ampumaetäisyydet peitteisessä suomalaisessa maastossa jäisivät väistämättä lyhyiksi, minkä seurauksena pidemmästä patruunasta ei olisi hyötyä. 7,62×51 mm:n patruunan aiheuttama rekyyli on voimakas hankaloittaen ampumista sarjatulella. Neuvostoliittolainen AK-47-rynnäkkökivääri oli todettu testeissä äärimmäisen toimintavarmaksi ja se valittiin suomalaisen rynnäkkökivääri esikuvaksi. Tämä johti Suomen 7,62×39 mm:n patruunan käyttäjäksi.


title: 7,62×51 mm NATO

text: Lähinnä 7,62×51 mm:n patruunan kielteisistä ominaisuuksista johtuen sille kehitettiin seuraajaksi 5,56×45 mm NATO -patruuna, joka on noin puolet kevyempi. Tämä vähentää huomattavasti sekä huollon että yksittäisen taistelijan rasitusta.


title: 7,62×51 mm NATO

text: Metsästysaseiden yhteydessä kaliiperi ilmaistaan yleensä tuumakokona .308 Win. Kaliiperi on Suomessa ja maailmalla melko yleinen metsästysaseiden kaliiperi.


title: HD 49674

text: HD 49674 on G-spektriluokan pääsarjan tähti Ajomiehen tähdistössä 133 valovuoden päässä Maasta. Sillä on yksi eksoplaneetta, joka löydettiin vuonna 2002.


title: Latvian salibandymaajoukkue

text: Latvian salibandymaajoukkue edustaa Latviaa kansainvälisissä salibandyturnauksissa. Se on sijoittunut maailmanmestaruuskilpailuissa parhaimmillaan neljä kertaa viidenneksi. Latvia on salibandyn maailmanrankingissa sijalla 7.


title: Parasitologia

text: Parasitologia eli "loisoppi" tai "loistutkimus" on biologian tieteenhaara, jossa tutkitaan loisten eli parasiittien ja isäntäorganismien suhteita sekä näiden evolutiivista historiaa. Loiset ovat erittäin suuri eliöryhmä, ja loisia on yksisoluisista organismeista kohtalaisen suuriin kaloihin (esimerkiksi candirú). Loiset ovat pääasiassa toisista elossa olevista eliöistä verta imeviä tai niiden lihaa syöviä organismeja. Loiset voivat elää joko isäntäorganismin sisällä tai ulkopuolella, kiinni organismissa tai irti siitä.


title: Parasitologia

text: Parasitologia jaetaan usein osa-alueisiin, tarkempiin tieteenhaaroihin, esimerkiksi:


title: Mertensia ovum

text: Mertensia ovum on arktisten vesien kampamaneettilaji.


title: Mertensia ovum

text:
"Mertensia ovum" kasvaa enintään 15 cm pitkäksi, joidenkin lähteiden mukaan alle kuusisenttiseksi. Se on läpikuultava, kamparivit hohtavat vaaleanpunaisina. Lonkerot ovat 10-20 kertaa vartalo-osan pituiset.
"Mertensia ovum" -kampamaneetteja tavataan kaikkialla arktisilla merialueilla 50 metrin syvyyteen asti. Itämerestä lajia ei ole perinteisesti tunnettu, mutta vuonna 2008 DNA-perusteinen tunnistusmenetelmä osoitti sen esiintyvän täällä yleisenä.


title: Mertensia ovum

text: "Mertensia ovum" syö eläinplanktonia, jota se pyytää pitkillä tahmeilla pyyntilonkeroillaan ja myös kalanpoikasia sekä mätiä.


title: Painin Euroopan-mestaruuskilpailut 1976

text: Vuoden 1976 painin Euroopan-mestaruuskilpailut järjestettiin Leningradissa, Neuvostoliitossa 16. - 21. huhtikuuta. Kisoissa kilpailtiin sekä kreikkalais-roomalaisessa painissa että vapaapainissa. Eniten mitaleita rohmusi isäntämaa Neuvostoliitto.


title: Hehkurasbora

text: Hehkurasbora ("Boraras brigittae") on särkikalojen heimoon kuuluva kalalaji, jota tavataan myös akvaariokalana.


title: Hehkurasbora

text: Hehkurasbora kasvaa noin 2.5 cm pitkäksi. Se on pohjaväriltään oranssinpuninen, ja siinä on kyljessä musta vaakasuuntainen juova. Koiraan evät ovat punaiset, mustareunaiset, naaraan evät oranssinsävyiset. Kala on nuorena vaisumman värinen, mutta värit kirkastuvat noin yhden vuoden iässä.


title: Hehkurasbora

text:
Hehkurasbora on kotoisin Aasiasta: Borneon eteläosista ja Indonesiasta.
Hehkurasbora on ehdottomasti parvikala ja tarvitsee suuren parven ympärilleen (ainakin 10-20 yksilöä). Hehkurasboran ravintoa ovat akvaariossa pakastetut ja kuivatut hyönteisten toukat, vesikirput ja eläinplankton.


title: Riot (yhdysvaltalainen yhtye)

text: Riot on yhdysvaltalainen heavy metal -yhtye, jonka perusti kitaristi Mark Reale vuonna 1975.


title: Kiskon vaakuna

text: Kiskon kunnanvaakuna oli Kiskon kunnan virallinen tunnus, ja se oli saanut aiheensa kunnan historiasta. Vaakunan vuorihakut viittaavat alueen vanhaan kaivostoimintaan ja apilakoro maatalouteen.


title: Kiskon vaakuna

text: Vaakunan on suunnitellut Ahti Hammar, ja se vahvistettiin käyttöön 5. elokuuta 1952. Vaakunan selitys on ”vihreässä kentässä kaksi vuorihakkua ristikkäin, niiden alapuolella apilakoroinen tyviö; kaikki hopeaa”. Vaakuna muuttui epäviralliseksi kotiseutuvaakunaksi 2009 Kiskon liityttyä Salon kaupunkiin, ja sen käyttöä hallinnoi kulttuuri- ja kotiseutuyhdistys Kisko-Seura ry.


title: Sign In Please

text: Sign In Please on yhdysvaltalaisen glam metal -yhtye Autographin ensimmäinen studioalbumi vuodelta 1984. Se sisältää yhtyeen ainoan suurhitin, kappaleen ”Turn Up the Radio”. Levy on Autographin myydyin ja ainoa, joka on ylittänyt RIAA:n platinarajan.


title: Sign In Please

text: "Sign In Pleasen" kappaleista ”Turn Up the Radio” sisältyy "" -videopelin soundtrackiin ja ”All I’m Gonna Take” pelin jatko-osan "" soundtrackiin.


title: Carolyn Waldo

text: Carolyn Jane Waldo O.C. (s. 11. joulukuuta 1964 Montréal, Québec) on kanadalainen entinen taitouimari ja kaksinkertainen olympiavoittaja.


title: Carolyn Waldo

text: Waldo on yksi kaikkien aikojen menestyneimmistä taitouimareista. Hän voitti yksinuinnin olympiakultaa Soulin kesäolympialaisissa 1988, samoin pariuinnin, jossa hänen parinaan ui Michelle Cameron. Waldo oli aikaisemmin voittanut hopeaa yksinuinnista vuoden 1984 kesäolympialaisista.


title: Carolyn Waldo

text:
Waldo lopetti urheilu-uransa vuonna 1988 ja työskentelee nykyisin ottawalaisen CJOH-kanavan urheilutoimituksessa.
Hänet on palkittu Order of Canadan kunniamerkillä, joka on korkein kanadalaiselle myönnettävä kunniamerkki.


title: Ruth Bishop

text: Ruth Bishop löysi rotaviruksen. Hän tutki 1973 Australiassa Melbournessa Royal Children’s Hospitalissa soluja lapselta, joka sairasti gastroenteriittiä. Elektronimikroskoopin avulla hän havaitsi viruksia, jotka hän nimitti duoviruksiksi, koska ne nähtiin pohjukaissuolessa (duodenum) ja niissä oli kaksinkertainen kapsidi. Nimitystä rotavirus esitti myöhemmin irlantilainen Thomas Henry Flewett. Rotavirukset aiheuttavat ripulia ja oksetusta pienillä lapsilla, ja ne ovat merkittävin kehittyvien maiden lasten kuolinsyy.


title: Devínska Kobyla

text: Devínska Kobyla on 514 metrin korkuinen vuori Slovakiassa. Se on Pikku-Karpaattien vuoriston ja Bratislavan kaupungin korkein kohta. Devínska Kobyla sijaitsee Devínska Nová Vesin, Devínin ja Dúbravkan alueiden rajalla. Vuori on ollut luonnonpuistona vuodesta 1965.


title: Devínska Kobyla

text: Devínska Kobylan alueelta on löydetty 234 sieni-, 110 jäkälä-, 100, sammal- ja 1 100 kasvilajia. Lounaisrinteellä on jäännöksiä vanhoista tammimetsistä.


title: Devínska Kobyla

text: Luonnonpuistossa sijaitsee neljän kilometrin mittainen opastettu luonnonpolku. Alueella on paleontologisesti yksi Slovakian mielenkiintoisimmista paikoista. Sandbergiksi kutsutusta paikasta on löytynyt fossiileja 14–16 miljoonaa vuotta vanhoista merieläimistä.


title: Loud and Clear

text: Loud and Clear on yhdysvaltalaisen glam metal -yhtye Autographin kolmas studioalbumi vuodelta 1987. Levyn nimikappaleesta "Loud and Clear" tehtiin musiikkivideo, jossa vierailivat Ozzy Osbourne ja Vince Neil.


title: Medhi Lacen

text: Medhi Lacen (, s. 15. toukokuuta 1984 Pariisi, Ranska) on algerialainen jalkapalloilija. Hän edustaa Espanjan pääsarjassa pelaavaa Getafea. Hän on pelipaikaltaan puolustava keskikenttäpelaaja.


title: Medhi Lacen

text: Lacen aloitti uransa ranskalaisjoukkue Stade Lavalloisista. Sieltä hän siirtyi vuonna 2004 toiseen ranskalaisjoukkueeseen ASOA Valenceen.


title: Medhi Lacen

text: Vuonna 2005 Lacen siirtyi Espanjan pääsarjassa pelanneeseen Deportivo Alavésiin. Hän teki pääsarjadebyyttinsä 15. lokakuuta 2005 kotiottelussa Villarrealia vastaan. Kauden jälkeen Alavés tippui pääsarjasta, kun joukkue jäi sarjassa kolmanneksi viimeiseksi. Kaksi seuraavaa kautta Lacen kuului baskiseuran luottopelaajiin ja pelasi lähes kaikki ottelut.


title: Medhi Lacen

text: 15. elokuuta 2008 hän siirtyi kolmivuotisella sopimuksella Racing Santanderiin. Hän pelasi itsensä myös nopeasti Racingin avauskokoonpanoon, keskikentän pohjalle.


title: Medhi Lacen

text: Helmikuussa 2011 Lacen teki esisopimuksen Getafen kanssa, kun hänen sopimuksensa Racing Santanderin kanssa loppui kesäkuussa 2011. 25. toukokuuta 2011 Lacenin virallinen sopimus astui voimaan. Hän allekirjoitti Getafen kanssa neljän vuoden sopimuksen.


title: Medhi Lacen

text: Ranskalaissyntyinen Lacen ei päättänyt heti, kumpaa maata hän halusi edustaa, Ranskaa vai Algeriaa. 11. tammikuuta 2009 Lacen ilmoitti, että päätös tehtäisiin kuitenkin pian. 26. heinäkuuta 2009 Lacen ilmoitti tehneensä päätöksen, jonka myötä hän olisi Algerian maajoukkueen käytettävissä.


title: Medhi Lacen

text: Ensimmäisen maajoukkue kutsun Lacen sai lopulta päätöksensä jälkeen helmikuussa 2010, kun Algerian maajoukkueen päävalmentaja Rabah Saadane julkisti kokoonpanon 3. maaliskuuta 2010 pelattavaan harjoitusotteluun Serbiaa vastaan. Lacen pääsi myös ottelun avaukseen, mutta joutui tulemaan ottelun loppuhetkillä vaihtoon lievän loukkaantumisen vuoksi. Toisen kerran hän pelasi Algerian paidassa 28. toukokuuta 2010 harjoitusottelussa Irlantia vastaan.


title: Medhi Lacen

text: Lacen pelasi ensimmäiset arvokisansa vuoden 2010 MM-kisoissa, jossa Algeria jäi alkulohkoon. Lacen pelasi maansa kaikki kolme ottelua.


title: Medhi Lacen

text: Lacen valittiin Algerian kapteeniksi 2013 Afrikan-mestaruuskisoissa. Joukkueen kisat päättyivät kuitenkin alkulohkoon.


title: Medhi Lacen

text: Lacen valittiin 2014 MM-kisoihin. Hän tuli vaihdosta kentälle avausottelussa Belgiaa vastaan, sekä toisessa ottelussa Etelä-Koreaa vastaan. Lacen pelasi avauksessa neljännesvälierässä Saksaa vastaan, jolle Algeria hävisi jatkoajan jälkeen 2–1.


title: Algebrallinen rakenne

text: Algebrassa algebrallisella rakenteella tarkoitetaan joukkoa tai joukkoja, jossa on määritelty yksi tai useampi "laskutoimitus"; tässä laskutoimitus on mikä tahansa sääntö, joka tuottaa annetuista joukon alkioista tuloksen. Joukko voi olla esimerkiksi merkkijonot ja laskutoimitus niiden yhdistäminen.


title: Algebrallinen rakenne

text: Algebrallinen rakenne voidaan nähdä uutena abstraktion tasona. Esimerkiksi yhteen- ja kertolasku ovat vaihdannaisia ja nollan lisääminen ja ykkösellä kertominen ovat selvästi samankaltaisia asioita. Nämä ominaisuudet voidaan kuvata abstraktina laskutoimituksena formula_1, jolla pätee formula_2 ja on olemassa sellainen formula_3 että formula_4.


title: Algebrallinen rakenne

text:
Käytämme esimerkkinä permutaatioita. Kolmen alkion jono voidaan (uudelleen)järjestää
eli permutoida kuudella eri tavalla: on kolme tapaa vaihtaa keskenään kaksi alkiota, voidaan
kiertää jonoa eteen- tai taaksepäin, ja kuudes tapa on olla tekemättä mitään.
Permutaatioita voidaan yhdistää. Jos ensin tehdään permutaatio "vaihda 1. ja 2. alkio" ja
sitten "kierros eteenpäin", päädytään tulokseen "vaihda 1. ja 3. alkio". Merkitsemme tämän näin:


Algebrallinen rakenne


title: Algebrallinen rakenne

text:
Vertaamme sitten kokonaislukujen yhteenlaskua ja permutaatioiden yhdistämistä.
Nämä ovat selvästi erilaisia, koska esimerkiksi permutaatioita on äärellinen
määrä, kokonaislukuja äärettömästi. Yhteisiä piirteitä löytyy.


title: Algebrallinen rakenne

text: Edellä olevat neljä ominaisuutta määrittelevät algebrallisen rakenteen nimeltä ryhmä.


title: Algebrallinen rakenne

text: Tutkimme vielä malliksi miten aidosti kasvavat, kaikilla reaaliluvuilla määritellyt ja kaikki reaaliarvot saavat funktiot ovat ryhmä, kun laskutoimitukseksi otetaan funktioiden yhdistäminen.Ryhmiä voidaan muodostaa paljon muitakin. Esimerkiksi kääntyvät formula_8 -matriisit ovat ryhmä, kun laskutoimitukseksi otetaan matriisitulo.


title: Algebrallinen rakenne

text:
Abstraktin algebran ideana on johtaa lauseita pelkästään näin määritellyistä
ominaisuuksista.


title: Algebrallinen rakenne

text:
Voidaan esimerkiksi todistaa, että ryhmässä on määriteltävissä käänteislaskutoimitukset,
toisella tavalla sanoen yhtälöille on yksikäsitteinen ratkaisu. Kokonaislukujen
yhteenlaskun suhteen se on tietysti vähennyslasku: yhtälöillä formula_9
ja formula_10 on kokonaislukuratkaisu, ja yhtälön ratkaisua kutsutaan
vähennyslaskuksi. Vastaavasti jos formula_11 ja formula_12 ovat
permutaatioita, on yhtälöille formula_13 ja formula_14
olemassa yksikäsitteiset (mutta ei yleensä samat) ratkaisut.


title: Algebrallinen rakenne

text:
Kaikilla ryhmillä pätee myös supistussääntö: jos formula_15 on ryhmän laskutoimitus,
niin yhtälöt formula_16 ja formula_17
supistuvat muotoon formula_18.


title: Algebrallinen rakenne

text: Jotkut algebralliset rakenteet voi nähdä yleistyksenä tutuista rakenteista. Esimerkiksi rengas yleistää kokonaislukujen joukon, yhteenlaskun ja kertolaskun muodostaman rakenteen.


title: Algebrallinen rakenne

text: Tällainen yleistys on aina luonteeltaan varsin abstrakti. Esimerkiksi tason 2-ulotteiset vektorit ja tilan 3-ulotteiset vektorit on helppo yleistää 4-, 5- jne. ulotteisiksi vektoreiksi. Abstrakti yleistys on vektoriavaruus, jossa on kaksi joukkoa, kaksi laskutoimitusta ja tietyt rajoitukset näille laskutoimituksille. Tavallisissa tasovektoreissa toinen joukko on tason pisteiksi ajateltavat vektorit ja toinen reaaliluvut, laskutoimitukset ovat vektorien summa ja vektorin ja reaaliluvun tulo.


title: Algebrallinen rakenne

text: Osa rakenteista voidaan nähdä luokkien hierarkiana, jossa jokainen lisäehto laskutoimituksille määrittää aliluokan. Näin saadaan esimerkiksi hierarkia magma ⊃ kvasiryhmä ⊃ luuppi ⊃ ryhmä.


title: Algebrallinen rakenne

text: Voidaan luoda periaatteessa mielivaltaisen monta rakennetta esittämällä laskutoimitukselle tai -toimituksille mielivaltaisia ehtoja. Nimi on annettu yleensä enemmän käytetyille rakenteille. Esimerkiksi joukolle, jossa on liitännäinen laskutoimitus, on nimi puoliryhmä, joukolle jossa on vaihdannainen laskutoimitus ei ole erityistä nimeä.


title: Algebrallinen rakenne

text: Algebrallisen rakenteen laskutoimituksen tai -toimitusten suhteen suljettu osajoukko on alirakenne. Esimerkiksi parilliset kokonaisluvut ja yhteenlasku ovat aliryhmä kaikkien kokonaislukujen ja yhteenlaskun ryhmästä, koska parillisten lukujen summa on aina parillinen. Vastaava pätee yleisesti millä tahansa luvulla jaollisiin lukuihin. Vektoriavaruuksista yksinkertaisin esimerkki on tavallisen kolmiulotteisen avaruuden kaksiulotteiset tasot.


title: Algebrallinen rakenne

text: Jos kaksi rakennetta ovat abstraktisti täysin samanlaiset, niitä kutsutaan isomorfisiksi. Tyyppiesimerkkinä tästä käytetään kahta ryhmää, joista toinen on reaaliluvut ja yhteenlasku, toinen positiiviset reaaliluvut ja kertolasku. Eksponenttifunktio liittää ryhmät toisiinsa: jos vaihdetaan jokainen luku formula_19 luvuksi formula_20 ja yhteenlasku kertolaskuksi, näyttää tulos muodoltaan samanlaiselta taulukolta. Ääriesimerkki isomorfismista on äärelliset kunnat: jokainen määrätyn kokoinen äärellinen kunta on täsmälleen samanlainen, vaikka se voidaankin muodollisesti esittää eri merkintätavoin.


title: Algebrallinen rakenne

text:
Isomorfismin heikompi muoto on homomorfismi. Isomorfismi on aina bijektio, homomorfismi kuvaa mahdollisesti useampia alkioita samaksi. Homomorfismissa rakenteen sisältä löytyy joukko, joka vastaa toisen rakenteen alkioita mahdollisesti tietyllä tavalla ryhmiteltynä.
Esimerkiksi luonnolliset luvut muodostavat monoidin, jossa laskutoimituksena on yhteenlasku. Kokonaisluvut muodostavat yhteenlaskun suhteen ryhmän ja samalla renkaan ja kokonaisalueen, jossa laskutoimituksina ovat yhteen- ja kertolasku. Rationaaliluvut muodostavat kunnan, joka on laajemman reaalilukujen kunnan alikunta. Mutta algebrallisten rakenteiden alkiot eivät välttämättä ole lukuja, vaan esimerkiksi ryhmän alkiot voivat olla myös jossakin joukossa määriteltyjä, tietyt ehdot täyttäviä kuvauksia, jolloin laskutoimituksena on kuvausten yhdistäminen.


title: Suomen Nuorisovaltuustojen Liitto

text: Suomen Nuorisovaltuustojen Liitto ry. on nuorten osallisuuden asiantuntija.


title: Suomen Nuorisovaltuustojen Liitto

text: Vuonna 1998 perustettu järjestö toimii Suomen nuorisovaltuustojen ja muiden paikallisten nuorisovaltuustoihin rinnastettavien nuorten vaikuttajaryhmien edunvalvonta-, palvelu- ja yhteistyöjärjestö. Liitto toimii yhteistyöelimenä kaikille Suomen nuorille vaikuttajille ja nuorten vaikuttajaryhmille, jotka pyrkivät parantamaan nuorten osallistumis- ja vaikuttamismahdollisuuksia kunta- alue- ja valtakunnantasolla. Nuva ry. edistää nuorisovaltuustojen asemaa ja parantaa nuorten mahdollisuuksia osallistua ja vaikuttaa.


title: Suomen Nuorisovaltuustojen Liitto

text: Suomen Nuorisovaltuustojen Liitto perustettiin keväällä 1998 Allianssi -risteilyn yhteydessä. Tuolloin yhdistys oli nimellä Nuoret Vaikuttajat ry. Yhdistyksen ensimmäiseksi puheenjohtajaksi valittiin Mervi Kuittinen nyk. Katainen.


title: Suomen Nuorisovaltuustojen Liitto

text: Yhdistys rekisteröitiin vuonna 2001 ja sen jälkeen toiminta on ollut huimassa kasvusuunnassa.


title: Suomen Nuorisovaltuustojen Liitto

text: Keväällä 2001 Nuoret Vaikuttajat ry. oli ensimmäistä kertaa mukana NUPPI – Nuorten päättäjien huipputapaamisen järjestelyissä Kajaanissa. Vuosi 2001 oli myös ensimmäinen kerta, kun yhdistys järjesti vuosikokouksen. Seuraavana keväänä Nuoret Vaikuttajat olivatkin jo päävastuussa NUPPI-tapahtuman järjestämisestä Kuopiossa. Tästä lähtien on joka vuosi järjestetty suuri koulutustapahtuma, joka vuoden 2007 jälkeen vaihtoi nimensä Huipputapaamiseksi. Vuonna 2004 NUPPI-tapahtuma ja yhdistyksen vuosikokous siirtyivät sääntömuutoksen mukaisesti syksylle.


title: Suomen Nuorisovaltuustojen Liitto

text: Ensimmäiset nuorisovaltuustojen puheenjohtajille tarkoitetut Puheenjohtajapäivät järjestettiin keväällä 2001 Kuopiossa Kuopion nuorisovaltuuston järjestämänä. Saman vuoden syksyllä Nuoret Vaikuttajat ry. otti itselleen myös tästä tapahtumasta järjestelyvastuun, kun puheenjohtajapäivät järjestettiin Vihdin Nummelassa. Tämän jälkeen Puheenjohtaja-päiviä järjestettiin vielä muutaman vuoden verran, kunnes Nuva ry:n koulutustoiminta suunniteltiin uusiksi.


title: Suomen Nuorisovaltuustojen Liitto

text: Yhdistyksen ensimmäinen jäsenille suunnattu Vaikute-lehti lähetettiin jäsenille vuonna 2003. Samoihin aikoihin näki päivänvalon myös ensimmäinen sähköinen uutiskirje E-Vaikute. Viimeinen painettu lehti ilmestyi joulukuussa 2011, ja Vaikute siirrettiin verkkoon kaikille vaikuttamisesta kiinnostuneille nuorille avoimeksi monimediajulkaisuksi vaikute.net:ksi. Sähköpostikirje E-Vaikute on edelleen käytössä ja lähetetään jäsenistölle kerran kuussa.


title: Suomen Nuorisovaltuustojen Liitto

text: Vuonna 2003 järjestö saavutti ensimmäistä kertaa valtionapukelpoisuuden ja tuolloin liittoon palkattiin ensimmäinen työntekijä. Työntekijä muuttui kokopäiväiseksi paria vuotta myöhemmin.


title: Suomen Nuorisovaltuustojen Liitto

text: Vuonna 2006 Järvenpään Nupissa Nuva ry. nimitti kunniapuheenjohtajaksi Mervi Kataisen sekä kunniajäseniksi Tuukka Elorannan sekä Eero Rämön.


title: Suomen Nuorisovaltuustojen Liitto

text: Vuonna 2008 juhlitiin yhdistyksen 10 -vuotisjuhlaa Helsingissä, jossa juhlapuheen piti Mervi Katainen.


title: Suomen Nuorisovaltuustojen Liitto

text: Vuonna 2012 Suomen Nuorisovaltuustojen Liitto laajensi valtakunnallisten koulutustapahtumien tarjontaansa järjestämällä ensimmäisen Aktiivipäivät HC -tapahtuman Hyvinkäällä. Tapahtuma oli tarkoitettu kokeneille nuorisovaltuustotoimijoille ja siellä osallistuneille tarjottiin entistä yksilöllisempää koulutusta. Vuonna 2016 liitto laajensi valtakunnallista koulutustarjontaansa järjestämällä Aktiivipäivät PRO -tapahtuman kokeneille nuorisovaltuustotoimijoille.


title: Suomen Nuorisovaltuustojen Liitto

text: Liiton 15-vuotisjuhlia vietetiin vuoden 2013 syyskuussa Helsingin Kaapelitehtaalla. Tapahtuman juhlapuhujana vieraili hallinto- ja kuntaministeri Henna Virkkunen. Vuoden 2013 lopussa Suomen Nuorisovaltuustojen liittoon kuului jo lähes 2000 jäsentä.